Penguat kuasa MBSA pakai kamera badan
Oleh KOSMO!

29 September 2020, 2:19 pm
Oleh ABDUL RAZAK IDRIS
SHAH ALAM – Penguat kuasa Majlis Bandaraya Shah Alam (MBSA) akan dilengkapi kamera badan bagi mengelak dan menangani kes salah laku ketika menjalankan tugas.
Datuk Bandar Shah Alam, Datuk Haris Kassim berkata, pembelian sebanyak 45 buah kamera itu telah diluluskan oleh pihaknya untuk penstriman secara langsung dan rakaman terus ke pusat arahan di Wisma MBSA.
“Setiap kamera badan tersebut berharga RM1,000 yang akan dipakaikan di badan penguat kuasa setiap kali operasi atau rondaan rutin dijalankan mereka.
“Kita berharap menerusinya boleh dijadikan bukti termasuk kes melibatkan orang ramai dan kakitangan MBSA sendiri,”katanya kepada pemberita selepas pembentangan Bajet 2021 Majlis Bandaraya Shah Alam dan Mesyuarat Majlis Kali Ketujuh Tahun 2020 hari ini.
Beliau menambah, kamera badan itu adalah antara prosedur operasi standard (SOP) yang ditambah baik dalam memastikan setiap kakitangan terutama penguat kuasa mematuhi peraturan kerja ditetapkan pihaknya.

Dalam perkembangan penularan kes Covid-19 yang berlaku di daerah Shah Alam dan Klang, Haris menegaskan kerjasama sentiasa dilakukan bersama Kementerian Kesihatan dan Polis Diraja Malaysia (PDRM) bagi mengekang pandemik tersebut.
“Contohnya pada 20 September lalu apabila melakukan operasi bersepadu di sebuah pusat hiburan di Setia Alam bersama PDRM dalam memastikan SOP dan peraturan dipatuhi mereka.
“Jika pandemik kembali meningkat, kita akan melaksanakan Perintah Kawalan Pergerakan Diperketatkan (PKPD) bagi mengekang pandemik Covid-19 sebagaimana yang kita lakukan di Jalan Puyuh Seksyen 6 sebelum ini,” katanya. -K!ONLINE


Pegawai kanan tentera mengaku tidak salah pikat isteri orang
Oleh NUZULSHAM SHAMSUDDIN

29 September 2020, 1:56 pm
PETALING JAYA – Seorang pegawai kanan tentera mengaku tidak bersalah di Mahkamah Majistret di sini, hari ini, atas pertuduhan memikat isteri orang empat tahun lalu.
Tertuduh Azmi Ali, 45, membuat pengakuan itu selepas menukar pengakuannya sejurus selepas pertuduhan dibacakan semula di hadapan Majistret Zhafran Rahim Hamzah.
Mengikut pertuduhan, Azmi didakwa dengan niat jenayah memikat wanita yang sudah bersuami berusia 44 tahun sehingga melakukan hubungan intim.
Kesalahan itu didakwa dilakukan di sebuah tempat di Bandar Putra Permai, Seri Kembangan di sini pada awal tahun 2016.
Berikutan itu pertuduhan dikemukakan mengikut Sekyen 498 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali jika sabit kesalahan.
Mahkamah kemudian menetapkan 2 November ini untuk sebutan semula kes.

Dalam prosiding itu pendakwaan dikendalikan Timbalan Pendakwa Raya Siti Zubaidah Mahat manakala tertuduh diwakili peguam Azman Zakaria.
Pada 22 September lalu, tertuduh yang juga merupakan bapa kepada dua orang anak itu telah didakwa dan mengaku bersalah di mahkamah sama.
Hari ini sepatutnya ditetapkan untuk fakta kes dan jatuh hukum namun tertuduh menukar pengakuan tidak bersalah.
Mahkamah kemudian mengekalkan tertuduh ikat jamin RM3,000 dengan seorang penjamin. – K! ONLINE


Lima lagi pegawai perubatan dihantar ke Sabah
Oleh ZULKIFLI MANZOR

29 September 2020, 11:15 am
KUALA LUMPUR – Seramai lima Pegawai Perubatan Jabatan Kesihatan Perak tiba Hospital Lahad Datu, Sabah hari ini bagi membantu usaha membendung penularan pandemik Covid-19 di negeri itu.
Ketua Pengarah Kesihatan, Tan Sri Dr. Noor Hisham Abdullah berkata, mereka masing-masing dari Hospital Teluk Intan, Hospital Slim River, Hospital Changkat Melintang, Hospital Selama dan Hospital Gerik.
“Kesemua petugas barisan hadapan ini telah bersiap sedia untuk menjalankan tugas di lapangan dalam usaha negara membendung penularan pandemik Covid-19.
“Bagi pihak rakyat Malaysia, terima kasih diucapkan kepada wira-wira negara ini,” katanya dalam satu hantaran di akaun Facebook beliau hari ini.
Pada 25 September lalu, seramai 10 Pegawai Perubatan Kementerian Kesihatan dari Semenanjung Malaysia digerakkan ke Sabah bagi membantu usaha membendung penularan pandemik Covid-19.
Pegawai Perubatan Kementerian Kesihatan terbabit masing-masing lima dari Jabatan Kesihatan Negeri Sembilan dan Jabatan Kesihatan Negeri Selangor.

Semalam, kes baharu Covid-19 di Malaysia dilaporkan kekal tiga angka iaitu sebanyak 115 kes dengan Sabah masih menjadi negeri menyumbang kes positif tertinggi melibatkan 98 kes. – K! ONLINE


Kementerian Kesihatan nafi mesej tular di media sosial
Oleh KOSMO!

29 September 2020, 12:46 pm
Oleh MOHD. HUSNI MOHD. NOOR
PUTRAJAYA – Kementerian Kesihatan menafikan mesej tular di media sosial khususnya menerusi aplikasi WhatsApp yang menasihati orang awam agar tidak mengunjungi beberapa lokasi di ibu negara susulan peningkatan kes Covid-19 ketika ini.
Dalam kenyataan dikongsi menerusi Facebook, kementerian memaklumkan maklumat tidak tepat itu telah tular di media sosial kebelakangan ini.
Menurutnya, lokasi-lokasi yang telah dilawati kes positif akan dilakukan proses disinfeksi dan nyahkuman.
“Selepas proses ini, ia selamat untuk dikunjungi dengan mematuhi prosedur operasi standard (SOP).
“Maklumat tidak tepat sebegini boleh menjejaskan pihak lain. Elak stigma dan dapatkan maklumat betul,” katanya.

Mesej tular berkenaan memaklumkan kluster Covid-19 dari Sabah sudah menular di Semenanjung Malaysia oleh individu yang membuat liputan Pilihan Raya Negeri (PRN) Sabah baru-baru ini.
Maklumat palsu itu turut menyenaraikan 23 lokasi di sekitar ibu negara termasuk kompleks beli-belah, bank, hospital swasta dan sekolah yang dipercayai dikunjungi individu positif Covid-19.


Cuepacs pertikai Kementerian Kesihatan tidak serap kakitangan kontrak
Oleh ZULKIFLI MANZOR

29 September 2020, 2:26 pm
KUALA LUMPUR – Kongres Kesatuan Pekerja-Pekerja Dalam Perkhidmatan Awam (Cuepacs) terkejut seramai 2,070 pegawai perubatan, pergigian dan farmasi berstatus kontrak tidak diserap ke jawatan tetap oleh Kementerian Kesihatan.
Presidennnya, Adnan Mat berkata, Cuepacs terkilan dengan perkara itu memandangkan kementerian telah pun menerima kelulusan 10,675 perjawatan baharu oleh Jabatan Perkhidmatan Awam sebelum ini.
“Kementerian sebaliknya cuma memaklumkan kontrak kerja petugas kesihatan terbabit akan disambung secara ‘one-off’ untuk tempoh enam bulan lagi.
“Sewajarnya keutamaan diberikan kepada petugas kesihatan berstatus kontrak untuk mengisi kekosongan perjawatan memandangkan pengalaman mereka yang sudah bertugas di lapangan,” katanya dalam satu kenyataan hari ini.
Adnan berkata, daripada 10,675 perjawatan baharu tersebut, kerajaan telah menyerahkan sebanyak 385 waran perjawatan bagi pengoperasian Hospital Rembau, Negeri Sembilan pada 2 Disember 2019 (Fasa Pertama).
Menurut beliau, pada 10 September 2020 (fasa kedua) kerajaan menyerahkan 5,203 perjawatan baharu bagi digunakan untuk fasiliti kesihatan yang telah siap sehingga Jun 2020 melibatkan 54 buah fasiliti kesihatan sedia ada dan baharu di seluruh negara.

Kata beliau, baki sebanyak 5,087 jawatan pula akan diserahkan kepada pihak kementerian pada fasa seterusnya apabila fasiliti kesihatan siap dan bersedia beroperasi sepenuhnya.
Justeru, katanya, Cuepacs menggesa Kementerian Kesihatan melantik semua petugas kesihatan berstatus kontrak terutama yang bertugas di barisan hadapan ke jawatan tetap terbabit.
“Ini adalah amat tidak adil kepada mereka kerana jawatan-jawatan telah diwujudkan dan sememangnya mempunyai keperluan mendesak untuk diisi,” katanya.
Tambah beliau, pemberian lantikan tetap dapat memberi motivasi kepada perkhidmatan cemerlang mereka dalam usaha membanteras penularan wabak Covid-19 sebelum ini. – K! ONLINE


Bekas juara silat dunia didenda RM3,000
Oleh MOHD YUNUS YAKKUB

29 September 2020, 1:31 pm
SHAH ALAM – Bekas juara silat dunia yang merupakan pembantu penguat kuasa Majlis Perbandaran Klang (MPK) didenda RM3,000 oleh Mahkamah Sesyen di sini hari ini selepas mengaku bersalah atas pertuduhan pilihan menerima suapan RM1,000 daripada pemilik kafe siber, tiga tahun lalu.
Hakim Rozilah Salleh turut memerintahkan tertuduh, Nor Hasmizan Abdullah,43, yang memenangi emas dalam kejohanan silat dunia pada 2007 itu dipenjara sebulan sekiranya gagal membayar denda tersebut.
Rozilah dalam penghakimannya menegaskan sebagai penguat kuasa harus menjalankan tugas dengan amanah bukan mengambil kesempatan.
“Patutnya, kamu sendiri cakap (kepada perasuah) saya tidak boleh terima,undang-undang harus dijalankan selain melaporkan kepada Suruhanjaya Pencegahan Rasuah Malaysia (SPRM) dan polis.
“Kamu fikir apa? ambil RM1,000 atau RM1 bagi makan isteri, anak dan ibu itu tidak berkat. Siapa lagi negara nak minta bantu kecuali kamu sebagai penguat kuasa,” tegas Rozilah.
Mengikut pertuduhan pilihan, bapa kepada tiga orang itu sebagai pembantu penguatkuasa MPK telah menerima wang tunai sebanyak RM1,000 daripada pemilik kafe siber berusia 44 tahun sebagai balasan tidak undang-undang terhadap premis itu.

Perbuatan itu dilakukan di Klang Sentral di antara pukul 1.50 hingga 2 pagi pada 21 Oktober 2017.
Justeru, dia boleh dihukum penjara sehingga dua tahun atau denda atau kedua-duanya mengikut Seksyen 165 Kanun Keseksaan sekiranya disabitkan kesalahan.
Peguam Aiman Abdul Rahman mewakili tertuduh menjelaskan bahawa anak guamnya telah menyesali dan insaf atas perbuatannya selain itu merupakan kesalahan pertamannya.
“Anak guam saya merupakan bekas juara silat sedunia 2007 telah menyertai MPK sejak 13 tahun lalu dengan gaji pokok RM2,200.
“Dia juga dikenakan tindakan dalaman seperti larangan mengambil kerja tambahan (overtime) serta tiada kenaikan gaji dan pangkat susulan kes ini sejak 2017,” katanya.
Nor Hasmizan yang turut diberikan kesempatan untuk merayu bagi dirinya sendiri oleh mahkamah menambah, sekiranya didenda melebihi RM2,000 bakal kehilangan kerjanya.
“Sekarang zaman Perintah Kawalan Pergerakan (PKP) amat sukar mencari kerja selain perlu menanggung isteri, anak-anak dan ibu,” ujarnya.
Bagaimanapun Timbalan Pendakwa Raya SPRM Fadhli Ab. Wahab menegaskan tugasnya harus memastikan orang awam patuhi undang-undang dan memohon hukuman sewajarnya.
“Sebagai penguat kuasa, tertuduh gagal laksanakan amanah kerana penerimaan RM1,000 dengan membenarkan kafe siber itu beroperasi melebihi masa ditetapkan kira-kira pukul 12.30 tengah malam.
“Kesan kesalahan itu boleh mengundang anasir-anasir jahat yang membawa kepada jenayah,” katanya. -K!ONLINE


Sultan Johor kurnia 10 buah Perodua Myvi
Oleh MOHD SHARKAWI LONDING

29 September 2020, 1:46 pm
JOHOR BAHRU – Sultan Johor, Sultan Ibrahim Sultan Iskandar berkenan mengurniakan 10 buah kereta Perodua Myvi kepada 10 jururawat yang bertugas di Wad Diraja Hospital Sultanah Aminah (HSA) di sini hari ini.
Kurniaan Sultan Ibrahim itu bagi menzahirkan penghargaan di atas sumbangan serta khidmat mereka kepada baginda dan juga keluarga diraja Johor.
Seorang Penyelia Jururawat, Matron Rokiah Samin yang bertugas di Wad Diraja HSA sejak tahun 2006, melahirkan perasaan syukur di atas kurniaan berkenaan.
“Mewakili mereka yang lain, saya menjunjung setinggi-tinggi kasih kepada baginda Tuanku Sultan di atas kurniaan ini.
“Besar sungguh nilainya kepada kami semua, dan kami juga sentiasa mendoakan kesejahteraan dan kesihatan Sultan Johor serta keluarga diraja Johor,” katanya di sini hari ini.
Kenderaan berkenaan disampaikan kepada mereka dalam satu majlis di Kasawari Motors Sdn. Bhd. di Larkin di sini oleh Pengarah Kasawari Motors, Muhammad Fahmi Bin Datuk Seri Paduka Dr. Hassan.

Turut berkongsi perasaan syukur, Nuraini Aziz, 28, yang hadir sendiri untuk menerima kenderaan berkenaan walaupun masih dalam tempoh pantang selepas melahirkan anak pada tiga hari yang lalu.
“Kami akan terus memberikan perkhidmatan terbaik kepada Sultan Johor dan keluarga diraja Johor,” katanya.-K! ONLINE


Hampir 280,000 kanak-kanak sekolah Amerika Syarikat dijangkiti Covid-19
Oleh KOSMO!

29 September 2020, 11:39 am
WASHINGTON – Hampir 280,000 kanak-kanak usia persekolahan di Amerika Syarikat (AS) dijangkiti virus Covid-19 antara 1 Mac hingga 19 September lalu, demikian menurut data disiarkan kelmarin menerusi laporan Pusat Kawalan dan Pencegahan Penyakit (CDC).
Angka itu merangkumi empat peratus daripada kes keseluruhan Covid-19 di AS ketika ini, manakala kanak-kanak berusia 12 tahun hingga 17 tahun adalah dua kali ganda lebih berisiko dijangkiti koronavirus berbanding kanak-kanak berumur 5 tahun hingga 11 tahun.
Kadar kes baharu meningkat beransur-ansur semasa musim bunga sebelum melonjak pada musim panas tahun ini.
Bilangan kes baharu koronavirus di AS kekal di paras tertinggi selama beberapa minggu pada musim panas sebelum menurun akhir bulan lalu, namun, meningkat semula ke arah angka pada musim panas lalu.
“Kajian di sekolah-sekolah membayangkan pembelajaran di kelas secara konvensional selamat dalam komuniti yang mempunyai kadar jangkitan Covid-19 rendah tetapi berisiko meningkatkan penularan sekiranya jangkitan dalam komuniti tersebut sedia tinggi,” kata mereka.
Menurut laporan CDC, komuniti kulit hitam dan Latin adalah lebih berisiko mendapat jangkitan Covid-19 lebih serius, begitu juga kanak-kanak yang mengalami masalah kesihatan sedia ada.

Secara keseluruhan, seramai 277,285 pelajar AS dijangkiti koronavirus dengan 3,240 atau 1.2 peratus dirawat di hospital dan 404 orang dimasukkan ke unit rawatan rapi manakala 51 murid meninggal dunia. – AFP


[VIDEO] Polis rampas syabu RM2.5 juta dalam bungkusan teh
Oleh KOSMO!

29 September 2020, 1:35 pm
Oleh RIZANIZAM ABDUL HAMID
MELAKA – Polis Melaka menahan tiga lelaki termasuk dua beranak serta merampas dadah jenis syabu dianggarkan seberat 51.8 kilogram bernilai RM2.5 juta dalam dua serbuan berasingan di Johor dan Melaka, Jumaat lalu.
Ketua Jabatan Siasatan Jenayah Narkotik Melaka Superintendan Zulkiflee Rashid berkata, kesemua syabu yang diisi di dalam 50 pek teh itu dipercayai untuk pasaran tempatan dan negara jiran.
Menurutnya, aktiviti pengedaran dadah itu didalangi tiga warga tempatan termasuk dua beranak masing-masing berusia 56 dan 27 tahun dan rakan bapanya berusia 49 tahun.
“Dua beranak itu ditahan di kawasan pangsapuri di Klebang Kecil malam Jumaat lalu sebelum pemeriksaan lanjut menemui 50 pek serbuk teh mengandungi dadah dipercayai jenis syabu.
“Kesemua dadah dianggarkan bernilai RM2.5 juta itu disorokkan di dalam dua buah kereta di kawasan parkir pangsapuri berkenaan.

“Seorang lagi suspek berusia 49 tahun yang merupakan rangkaian pengedaran dadah suspek awal ditahan di kawasan parkir rumah di Pontian, Johor,” katanya pada sidang akhbar di Ibu Pejabat Polis Kontinjen (IPK) Melaka di sini, hari ini.
Zulkiflee berkata, polis turut merampas kereta berkenaan yang dianggarkan bernilai RM45,500.
Tambahnya, siasatan lanjut mendapati, dua beranak yang ditahan itu masing-masing mempunyai 10 rekod berkaitan dadah selain rakannya turut memiliki rekod kesalahan dadah.
Semua suspek yang didapati positif dadah kini direman seminggu sehingga 2 Oktober bagi membantu siasatan di bawah Seksyen 39B Akta Dadah Berbahaya 1952 yang membawa hukuman mati mandatori, jika sabit kesalahan. – K! ONLINE

[VIDEO] Polis Melaka menahan tiga lelaki termasuk dua beranak serta merampas dadah jenis syabu dianggarkan seberat 51.8 kilogram bernilai RM2.5 juta dalam dua serbuan berasingan di Johor dan Melaka, Jumaat lalu.
Berita penuh https://t.co/Qlqt7rOdWo pic.twitter.com/m80WmucghP
— Kosmo! Online (@kosmo_online) September 29, 2020


Koeman bangga prestasi cemerlang Fati
Oleh KOSMO!

29 September 2020, 10:20 am
BARCELONA – Ketua jurulatih Barcelona, Ronald Koeman memuji impak yang dipamerkan penyerang muda sensasi, Ansu Fati selepas beraksi cemerlang membantu pasukan menewaskan Villarreal 4-0 pada aksi La Liga di Stadium Camp Nou awal pagi semalam.
Pada perlawanan tersebut, Fati yang baru berusia 17 tahun menjadi ayam tambatan buat Barcelona dengan menjaringkan dua gol selain gerakan lincahnya berjaya menghadiahkan sepakan penalti disempurnakan ketua pasukan, Lionel Messi.
Kata Koeman, Fati telah mempamerkan aksi yang sangat bagus tetapi dalam masa yang sama beliau tidak mahu memberi tekanan buat penyerang antarabangsa Sepanyol itu kerana masih ada ruang perlu diperbaiki.
“Aksi yang dipamerkan oleh Fati wajar diberikan tumpuan dan apa yang dia lakukan sangat bagus terutama selepas saya mengkritik prestasinya sewaktu sesi latihan pramusim kerana gagal mencapai tahap memuaskan.
“Namun, situasi berbeza pada perlawanan ini kerana dia menjaringkan dua gol tetapi dalam masa sama saya tidak mahu dia berpuas hati. Fati baru sahaja berusia 17 tahun dan masa depannya sangat cerah,” katanya.
Sementara itu, Koeman mengesahkan, beliau mungkin tidak mencari pengganti kepada Luis Suarez tetapi hanya akan berbuat demikian jika menemui pemain di posisi No. 9 yang sesuai sebelum jendela perpindahan berakhir pada Isnin depan.

“Ruang untuk mendapatkan penyerang tulen di posisi No. 9 masih lagi terbuka tetapi buat masa ini pasukan agak selesa dengan taktikal bermain tanpa kehadiran penyerang utama,” jelasnya.
Satu lagi gol Barcelona dalam aksi tersebut diperoleh menerusi jaringan sendiri pemain Villarreal, Pau Torres. – AGENSI


Jumpa bom perang dunia kedua depan rumah
Oleh MOHD SYALMIZI HAMID

29 September 2020, 10:34 am
SEBERANG PERAI – Seorang suri rumah terkejut selepas menemui objek menyerupai bom lama yang tertanam di hadapan rumahnya di Permatang Berangan, Tasek Gelugor di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, wanita itu telah ternampak satu objek besi yang terdedah di dalam tanah selepas hujan kira-kira pukul 5 petang sebelum mengoreknya.
“Dia mendapati ia menyerupai bom lama sebelum memaklumkan kepada anak lelakinya yang membuat laporan polis.
“Hasil penelitian polis mendapati objek berbentuk bulat dan tirus pada hujung itu mempunyai persamaan seperti bom mortar lama berukuran kira-kira 14 sentimeter (sm) panjang dan lebar kira-kira 7 sm,” katanya kepada pemberita hari ini.
Noorzainy berkata, Unit Pemusnah Bom yang tiba kira-kira pukul 8.15 malam di lokasi itu mengesahkan bahawa ianya jenis bom shell 20mm yang digunakan pada perang dunia kedua.
Menurutnya, bom itu dijangka dimusnahkan di lokasi selamat pada hari ini. – K! ONLINE


Hajiji, tiga Timbalan Ketua Menteri angkat sumpah
Oleh KOSMO!

29 September 2020, 11:09 am
Oleh IVAN AMIRUL
KOTA KINABALU – Ketua Badan Pimpinan Bersatu (Bersatu) Sabah, Datuk Seri Hajiji Noor mengangkat sumpah jawatan Ketua Menteri Sabah di Istana Negeri di sini sebentar tadi.
Hajiji, 65, mengangkat sumpah jawatan itu pada pukul 10.37 pagi di hadapan Yang di-Pertua Negeri, Tun Juhar Mahiruddin.
Upacara angkat sumpah turut dihadiri isteri Juhar, Toh Puan Norlidah RM Jasni, semua Ahli Dewan Undangan Negeri (ADUN) Perikatan Nasional (PN), Barisan Nasional (BN) dan Parti Bersatu Sabah (PBS).
Turut mengangkat sumpah ialah tiga Timbalan Ketua Menteri iaitu Ketua Badan Perhubungan UMNO Sabah, Datuk Seri Bung Moktar Radin; Presiden Solidariti Tanah Air (Star), Datuk Dr. Jeffrey Kitingan dan Naib Presiden PBS, Datuk Dr. Joachim Gunsalam.
Dua lagi Ahli Dewan Undangan Negeri (ADUN) yang mengangkat sumpah hari ini ialah dua menteri kanan iaitu Datuk Seri Masidi Manjun ( Menteri Kerja Raya Sabah) dan Datuk Jahid Jahim sebagai (Menteri Pembangunan Luar Bandar Sabah).

Pada Pilihan Raya Negeri (PRN) Sabtu lalu, Gabungan Rakyat Sabah (GRS) yang terdiri daripada PN, BN dan PBS berjaya membentuk kerajaan selepas memenangi 38 dari 73 kerusi yang dipertandingkan. K!ONLINE


Kurang sabar punca City lunyai
Oleh KOSMO!

29 September 2020, 10:30 am
MANCHESTER – Aksi gopoh yang ditampilkan Manchester City akhirnya memakan diri apabila mereka dibelasah teruk 2-5 oleh Leicester City pada saingan Liga Perdana Inggeris (EPL) di Stadium Etihad malam kelmarin.
Meskipun mendahului seawal minit keempat menerusi Riyad Mahrez, namun skuad kendalian Pep Guardiola itu gagal menyekat kebangkitan Leicester yang berjaya menjaringkan satu gol dalam separuh masa pertama sebelum menambah empat lagi jaringan pada separuh masa kedua.
Guardiola, 49, mengakui, anak-anak buahnya bermain dalam keadaan bimbang dan berhati-hati, lebih-lebih lagi apabila mereka gagal mencipta banyak peluang menjaringkan gol.
“Leicester tidak mahu bermain tetapi mereka hanya menampilkan aksi bertahan dan menunggu masa untuk melakukan serangan balas. Kami berdepan ujian yang cukup sukar terutama selepas mereka mendapat tiga sepakan penalti.
“Anak-anak buah saya juga gagal menampilkan aksi sebenar. Kegagalan mereka mencipta peluang menjaringkan gol menyebabkan semua pemain terpaksa mengharungi perlawanan dalam keadaan gementar,” kata Guardiola.
Bekas jurulatih Barcelona itu mengakui, sukar untuk menerima keputusan tersebut, namun menegaskan beliau tidak akan berputus asa bagi mencari jalan penyelesaian.

“Satu keputusan yang sangat sukar tetapi saya tidak akan mengaku kalah. Masalah utama adalah kami terlalu memberi tekanan kepada diri sendiri sehingga gagal bermain dengan tenang,” ujarnya. – AGENSI


Liu Ying bimbang aksi kian ‘berkarat’
Oleh SOPI SAMAILE

29 September 2020, 10:18 am
TEMPOH yang terlalu lama tanpa sebarang kejohanan kompetitif akibat pandemik Covid-19 nyata mengundang resah buat pemain beregu campuran profesional negara, Goh Liu Ying.
Pemenang pingat perak Sukan Olimpik Rio 2016 itu mengakui bimbang jika prestasinya menurun kerana tiada kejohanan kompetitif.
Bagaimanapun, dia mengakui faham dengan keputusan Persekutuan Badminton Dunia (BWF), selain menegaskan, kesihatan pemain lebih penting.
“Secara jujur, memang saya akui bimbang dengan penurunan prestasi kerana sudah lama tidak beraksi pada kejohanan kompetitif. Justeru, saya akan bekerja keras setiap kali turun menjalani latihan.
“Semua pemain juga perlukan masa untuk menyesuaikan diri dengan suasana kompetitif jika kejohanan kembali dilangsungkan,” katanya ketika dihubungi Kosmo! semalam.
Pemain berusia 31 tahun itu percaya Persatuan Badminton Malaysia (BAM) perlu menganjurkan kejohanan dalaman bagi memastikan pemain mengekalkan kecergasan.

Sekiranya mengikut perancangan asal, Liu Ying akan menyertai tiga kejohanan termasuk dua aksi Terbuka Asia serta Jelajah Dunia Akhir di Thailand pada Januari depan.
“Sekiranya BAM anjurkan kejohanan dalaman, ia boleh memastikan pemain berada dalam keadaan cergas.
“Berhubung kejohanan di Thailand Januari depan, memang saya dan (Chan) Peng Soon akan sertai jika mengikut perancangan asal. Kami perlu tunggu dan lihat situasi semasa,” ujarnya.


Tanah runtuh ragut 11 nyawa di Tarakan
Oleh KOSMO!

29 September 2020, 11:11 am
TARAKAN, Indonesia – Dua bayi kembar berumur 10 bulan antara 11 orang yang terkorban dalam bencana tanah runtuh di sebuah bandar di Indonesia kelmarin, kata seorang pegawai mencari dan menyelamat.
Sejumlah kediaman tertimbus di empat lokasi berbeza di sekitar Tarakan, wilayah Kalimantan Utara di Pulau Borneo, beberapa jam selepas hujan lebat dan angin kencang melanda.
Lima kanak-kanak merupakan antara mangsa yang maut, manakala empat orang berjaya diselamatkan.
“Hujan lebat dan angin kencang mengakibatkan tanah runtuh di beberapa lokasi secara hampir serentak, manakala sebilangan penduduk tidak sempat menyelamatkan nyawa.
“Antara mangsa yang dikeluarkan termasuk mayat seorang bapa dan bayi kembar lelakinya yang berumur 10 bulan,” kata ketua operasi mencari dan menyelamat tempatan, Amirudin.
Sekurang-kurangnya 19 kediaman di Tarakan rosak dalam kejadian itu.

Bencana tanah runtuh dan banjir kilap kerap berlaku di kepulauan Indonesia.
Berpuluh-puluh orang meninggal dunia pada Julai lalu selepas banjir kilat dan tanah runtuh berlaku di beberapa kawasan di wilayah Sulawesi Selatan. – AFP


Hafizh perlu tunjukkan keputusan
Oleh MUHAMMAD RIDUAN MOHD HANAFIAH

29 September 2020, 10:17 am
PRINSIPAL Petronas Yamaha Sepang Racing Team (SRT), Datuk Razlan Razali memberi peringatan tegas kepada pelumba sensasi negara, Hafizh Syahrin Abdullah agar lebih serius untuk meraih keputusan positif dalam baki enam perlumbaan Kejuaraan Motosikal Dunia (MotoGP) musim ini.
Razlan menegaskan, hanya usaha yang lebih serius mampu membuka peluang buat Hafizh memperoleh sesuatu pada baki perlumbaan musim ini sekiranya dia berhasrat untuk kekal dalam saingan MotoGP musim depan.
Ini kerana katanya, pengaruh peminat ramai mahupun kebanggaan negara sekalipun tidak menjamin tempat Hafizh dalam saingan MotoGP sekiranya dia gagal menjelmakan keputusan terbaik musim ini.
Ketika ini ramai pelumba Moto2 sudah mendapat tempat bersama pasukan MotoGP dan beralih kepada pasukan yang lebih baik, namun Hafizh masih belum mendapat tawaran daripada mana-mana pasukan.
“Bagi saya, dia (Hafizh) perlu buat yang terbaik pada setiap perlumbaan kerana setakat ini ramai pelumba sudah menandatangi kontrak baharu atau menyertai kelas lebih tinggi pada musim depan, jadi sukar untuk Hafizh.
“Hafizh perlu bekerja keras kerana pada akhirnya pasukan-pasukan di luar sana akan lihat keputusan yang dia peroleh pada saingan Moto2.

“Mereka (penaja) tidak lihat berapa jumlah peminat yang dia ada.Hero Malaysia ke, rakyat Malaysia ke, tidak kisah bangsa apa sekalipun dan perkara utama, mereka nilai adalah keputusan.
“Hafizh perlu buat terbaik sepanjang baki perlumbaan ini kerana prestasi adalah penting. Jika kerajaan mahu memberi sokongan pun susah jika prestasi seperti itu. Hafizh perlu buat yang terbaik bermula hari ini,” kata Razlan pada sesi sidang video bersama pemberita kelmarin.
Ketika ditanya peluang Hafizh bersama pasukan SRT, Razlan mengakui, Hafizh perlu tunjukkan keputusan terlebih dahulu.
“Prestasi dan keputusan adalah perkara utama. Kita juga perlu mendapat kelulusan daripada penaja kerana pada akhirnya pihak penaja juga akan lihat dari segi keputusan dan prestasi.
“Jika mahu tunggu keputusan hingga hujung tahun sudah terlambat. Pasukan hanya mahu pelumba yang menunjukkan prestasi cemerlang,” tambah Razlan.
Sebelum ini, Razlan menuntut supaya Hafizh melengkapkan kriteria ditetapkan iaitu menamatkan saingan Moto2 2020 dalam kelompok lima terbaik keseluruhan terlebih dahulu.


Detik terbaik Quartararo julang gelaran dunia MotoGP 2020
Oleh MUHAMMAD RIDUAN MOHD HANAFIAH

29 September 2020, 10:18 am
PELUMBA Petronas Yamaha Sepang Racing Team (SRT), Fabio Quartararo yang meraih tiga kemenangan musim ini dilihat berpotensi untuk menjulang gelaran dunia Kejuaraan Motosikal Dunia (MotoGP) selepas kembali memimpin carta kedudukan pelumba.
Pelumba Perancis itu sebelum ini melakukan kejutan pada aksi pembukaan MotoGP selepas meraih dua kemenangan berturut-turut sekali gus memimpin saingan.
Bagaimanapun, lima perlumbaan lalu, Quartararo bergelut dengan prestasi apabila gagal menaiki podium bersama jentera Yamaha M1 sebelum kembali menjulang kemenangan tempat pertama kelmarin.
Ketika ini, pelumba berusia 21 tahun itu berkelebihan lapan mata meninggalkan Joan Mir dari Suzuki Ecstar tempat kedua dengan mengumpul 108 mata.
Maverick Vinales yang menamatkan saingan di kedudukan kesembilan berada di tempat ketiga dengan 90 mata.
“Ini adalah detik terbaik yang saya tunggu sejak sekian lama. Kami mengalami masalah selepas perlumbaan di Jerez dan saya sedikit lega selepas kembali menaiki podium dengan menjulang kemenangan.

“Saya tidak sangka mampu pecut lebih laju pada awal perlumbaan untuk memimpin saingan dengan baik. Tetapi dua pelumba Suzuki iaitu Mir dan Alex Rins sangat laju pada akhir perlumbaan.
“Pada pusingan akhir, saya agak perlahan tiga saat tetapi bukan disebabkan gagal mengawal jentera. Kelajuan saya pada tahap maksimum dan malangnya ia sukar difahami kerana dua pesaing lagi lebih pantas daripada saya.
“Saya gembira kerana meraih kemenangan di sini dan kembali memimpin carta kedudukan pelumba.
“Saya teruja kerana dapat membawa momentum cemerlang ini menjelang perlumbaan di laman sendiri iaitu GP Perancis minggu depan,” katanya.


Vardy tunjuk belang di Etihad
Oleh KOSMO!

29 September 2020, 10:35 am
MANCHESTER – Leicester City berjaya menampilkan aksi memukau dengan membelasah Manchester City 5-2 pada aksi Liga Perdana Inggeris (EPL) di Stadium Etihad malam kelmarin.
Pengurus Leicester, Brendan Rodgers tanpa berselindung menghamburkan pujian kepada barisan pemainnya terutama penyerang sensasi pasukan itu, Jamie Vardy yang berjaya meledak hatrik dalam aksi tersebut.
“Ini adalah keputusan terbaik sejak saya menjadi pengendali Leicester. Satu keputusan dan permainan yang sangat menakjubkan ditampilkan oleh semua pemain.
“Vardy seorang pemain serba lengkap kerana dia memiliki larian deras selain memahami apa yang dimahukan oleh pasukan. Dia adalah pemain terbaik pada perlawanan ini,” katanya.
Bekas pengendali Liverpool itu juga percaya ketenangan yang ditunjukkan semua pemain menjadi faktor kemenangan meskipun mereka ketinggalan satu gol seawal minit keempat.
“Anda tidak boleh berikan banyak ruang kepada pasukan seperti City. Sebaliknya, kami perlu bijak memanfaatkan ruang dan peluang untuk melakukan serangan,” jelas Rodgers.

Selain Vardy, Leicester turut memperoleh dua jaringan menerusi percubaan cantik James Maddison dan sepakan penalti Youri Tielemans, manakala satu lagi gol City dalam perlawanan tersebut dijaringkan oleh Nathan Ake. – AGENSI


Warga emas diragut di stesen minyak
Oleh NUR HUDA MUSA

29 September 2020, 11:04 am
SUNGAI BULOH – Seorang wanita warga emas berdepan detik cemas apabila diragut ketika sedang mengisi minyak di sebuah stesen minyak di Bandar Baru Fasa 3, Sungai Buloh, Ahad lalu.
Kejadian yang berlaku pukul 9 pagi itu menyebabkan mangsa berusia 70 tahun kerugian RM200 dan hilang dokumen pengenalan diri selepas bag sandangnya diragut suspek tidak dikenali.
Difahamkan, mangsa tidak mengalami sebarang kecederaan.
Ketua Polis Daerah, Superintendan Shafa’aton Abu Bakar berkata, mangsa yang ketika itu sedang mengisi minyak motosikal tiba-tiba didatangi lelaki memakai pelitup muka dan terus menarik beg sandang milik mangsa sebelum suspek melarikan diri dengan motosikal bersama rakannya.
“Semakan rakaman televisyen litar tertutup (CCTV) mendapati suspek sedang mengisi minyak bersebelahan mangsa sebelum meragut.
“Rakaman CCTV tersebut tidak jelas dan suspek juga memakai pelitup muka. Bagaimanapun, pihak polis masih mengesan suspek yang terlibat,” katanya dalam satu kenyataan di sini hari ini.

Polis masih menjalankan siasatan lanjut dan kes disiasat mengikut Seksyen 395 Kanun Keseksaan.
Terdahulu, tular satu rakaman video berdurasi 24 saat menunjukkan mangsa diragut lelaki menunggang motosikal. – K! ONLINE


Kluster MV Gen, kluster ke-100 ditamatkan
Oleh NOR IDAYU BOSRO

30 September 2020, 9:23 pm
PUTRAJAYA – Kluster MV Gen yang dilaporkan di Klang, Selangor ditamatkan hari ini menjadikannya kluster ke-100 yang diisytiharkan tamat selepas tiada kes baharu selama 28 hari.
Kementerian Kesihatan (KKM) menerusi laman Twitter berkata, kluster itu sebelum ini melaporkan tiga kes melibatkan dua warganegara dan seorang warga asing.
Sementara itu, KKM turut memaklumkan kesemua kes dari Kluster Tawar dan Telaga di Kedah telah sembuh dan dibenarkan keluar hospital.
“Kluster ini akan tamat jika tiada kes baharu selama 28 hari, bermula dari kes positif terakhir.
“Begitu juga Kluster DTI Semenyih 2 yang kesemua pesakit sudah sembuh dan didiscaj,” katanya.
Sesebuah kluster akan ditamatkan tempoh pengawasan dan pemantauan sekiranya tiada kes baharu selepas 28 hari atau dua kali tempoh inkubasi. -K! ONLINE


Surau Haji Nasron diarah henti solat fardu berjemaah
Oleh KOSMO!

30 September 2020, 9:30 pm
Oleh ISKANDAR SHAH MOHAMED
SHAH ALAM – Semua aktiviti pengimarahan dan pelaksanaan solat fardhu berjemaah di Surau Haji Nasron, Jalan Cempaka, Meru di sini, diarah dihentikan sementara berkuat kuasa serta-merta.
Pengarah Jabatan Agama Islam Selangor (JAIS), Mohd. Shahzihan Ahmad berkata, arahan itu dikeluarkan selepas pihaknya dimaklumkan berhubung seorang jemaah mempunyai kontak rapat dengan individu yang telah disahkan positif Covid-19.
“Individu yang positif itu dikatakan baru pulang daripada mengundi pada Pilihan Raya Negeri (PRN) di Semporna, Sabah.
“Justeru, kita mengarahkan pihak Jawatankuasa Surau Haji Nasron untuk menangguhkan sementara semua aktiviti pengimarahan dan pelaksanaan solat lima waktu berjemaah dalam mengekang penularan pandemik itu,” katanya dalam kenyataan di sini, hari ini.
Sehubungan itu, beliau menegaskan hanya tiga petugas jawatankuasa dibenarkan untuk memimpin solat fardhu di surau berkenaan.

Ujarnya Mohd. Shahzihan, jawatankuasa surau juta perlu memastikan individu itu menjalani ujian saringan Covid-19 dan melaporkan keputusan tersebut kepada JAIS.
“Proses sanitasi juga perlu dilakukan serta-merta di seluruh kawasan surau itu.
“Surau itu hanya akan beroperasi semula selepas diberikan kebenaran oleh JAIS kelak,” jelasnya. -K!ONLINE


Lelaki menyamar polis ditahan memiliki pistol
30 September 2020, 9:10 pm
PETALING JAYA – Kegiatan seorang lelaki tempatan menyamar sebagai pegawai kanan polis untuk memperdaya orang awam kononya mampu menyelesaikan saman trafik tidak bertahan lama selepas dia diberkas di sebuah restoran di Damansara Damai di sini awal pagi tadi.
Suspek berusia 25 tahun itu ditahan pada pukul 1.30 pagi selepas pihak polis menerima laporan daripada pengadu yang menjadi mangsa penipuan suspek pada pukul 12.45 tengah malam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek menyamar sebagai pegawai kanan polis Bahagian Anti Pengganas (E8) Cawangan Bukit Aman untuk memperdayakan mangsa.
Katanya, hasil siasatan mendapati mangsa menghubung suspek pada Rabu lalu untuk urusan pembayaran saman Jabatan Pengangkutan Jalan dan trafik sebelum melakukan transaksi pemindahan RM100 ke akaun milik suspek.
“Namun, pada keesokan hari, mangsa berjumpa dengan suspek di sebuah restoran di Damansara Damai sebelum diminta melakukan transaksi berjumlah RM800 ke akaun yang sama.
“Dalam perjumpaan tersebut mangsa lihat satu objek seakan pistol terselit dipinggang suspek seolah-olah sengaja ditunjukkan sebelum suspek memberitahu pernah melepaskan tembak sekali gus menyebabkan mangsa takut,” katanya dalam satu kenyataan akhbar di sini hari ini.

Menurutnya lagi, bertindak atas maklumat itu, pihak polis melakukan tangkapan ke atas suspek sebelum merampas satu objek menyerupai pistol.
“Suspek direman empat hari bermula hari ini dan kes disiasat mengikut Seksyen 170 Kanun Keseksaan dan Seksyen 36 Akta Senjata Api 1960,” ujarnya. – K! ONLINE


Tempoh moratorium berakhir
Oleh KOSMO!

30 September 2020, 9:36 pm
KUALA LUMPUR – Bank Negara Malaysia (BNM) memberi jaminan untuk memantau rapi amalan bank-bank dalam urusan menawarkan bantuan bayaran balik pinjaman ekoran berakhirnya moratorium secara automatik bermula semalam.
Menurut bank pusat, peminjam yang menghadapi kesukaran berurusan dengan bank boleh menghubungi BNMTELELINK melalui laman web, [email protected]
Kemudahan moratorium selama enam bulan bermula April lalu telah memberi manfaat kepada lebih daripada tujuh juta peminjam individu dan lebih daripada 240,000 peminjam Perusahaan Kecil dan Sederhana (PKS).

Sehingga kini, pihak bank telah menerima kira-kira 500,000 permohonan bantuan bayaran balik pinjaman dan meluluskan 98 peratus daripadanya.
“Bank-bank berkenaan juga secara berasingan telah bertindak menghubungi lebih daripada dua juta peminjam menerusi telefon, e-mel dan sistem pesanan ringkas untuk menawarkan bantuan bayaran balik pinjaman.
“Bagi permohonan yang masih diproses, bank-bank terbabit telah memberi komitmen untuk memaklumkan keputusan permohonan tersebut dengan secepat mungkin,” katanya dalam kenyataan yang dikeluarkan di sini semalam.

Selain itu, bank pusat menasihati peminjam yang mampu menyambung semula bayaran balik pinjaman bulanan agar terus berbuat demikian kerana ini dapat mengurangkan kos hutang dan pinjaman mereka secara keseluruhan.

“Meskipun keadaan ekonomi secara amnya bertambah baik tetapi mungkin ada sesetengah daripada peminjam mungkin akan menghadapi cabaran membuat bayaran balik pinjaman jika keadaan mereka sebaliknya berubah pada bulan akan datang.
“Jika perkara ini berlaku, peminjam masih boleh berurusan dengan bank untuk berbincang mengenai pengaturan bayaran balik pinjaman,” katanya.
Jelas bank pusat, semasa tempoh tersebut, institusi perbankan akan terus menawarkan pelbagai bentuk bantuan bayaran balik pinjaman kepada peminjam.
Selain itu, peminjam boleh mendapatkan panduan dan pilihan bantuan alternatif daripada Agensi Kaunseling dan Pengurusan Kredit (AKPK).
Bank pusat berkata, industri perbankan juga telah bertindak aktif dan terus komited membantu isi rumah dan perniagaan yang memerlukan bantuan susulan berakhirnya kemudahan moratorium itu.
Bank-bank terbabit juga memperkenalkan pelbagai pakej untuk membantu peminjam terjejas termasuk lanjutan moratorium secara bersasar serta fleksibiliti bayaran balik pinjaman bagi membantu peminjam berdasarkan keadaan kewangan mereka.
Menurut BNM, sesi ini termasuk kempen bantuan pembayaran balik pinjaman di seluruh negara serta perbincangan dan interaksi secara langsung dengan pelbagai kumpulan berkepentingan termasuk persatuan-persatuan PKS.
“Bagi melancarkan proses permohonan ini, institusi perbankan telah memudahkan langkah permohonan seperti membolehkan permohonan secara dalam talian dan melanjutkan waktu urusan cawangan bank (termasuk hujung minggu),” kata bank pusat.


Usaha sama Petron, Tourism Malaysia, PayNet
Oleh MUHAMMAD IKHWAN IDERIS

30 September 2020, 9:28 pm
SUBANG JAYA – Tourism Malaysia dengan kerjasama Petron Malaysia dan Payments Network (PayNet) melancarkan kempen Fuel Penuh Gaya MyDebit Je dengan Kad ATM Anda! dalam usaha mempertingkatkan mobiliti rakyat serta menggalakkan perbelanjaan dan pelancongan domestik.
Bermula hari ini sehingga 31 Disember ini, pelanggan yang membuat pembelian petrol minimum RM5 menggunakan kad MyDebit ATM di mana-mana 720 cawangan stesen Petron memperoleh penyertaan automatik dan berpeluang memenangi hadiah menarik.
Hadiah yang ditawarkan ialah motosikal Kawasaki Z250 ABS, Modenas Pulsar NS200 ABS, Go Pro Hero8 Black, point Petron Miles bernilai RM500 dan bekalan Petron Rifer 4T Synthetic Blend untuk tempoh setahun selain baucar penginapan di hotel-hotel terkemuka.

Menteri Pelancongan, Seni dan Budaya, Datuk Seri Nancy Shukri berkata, data Jabatan Perangkaan menunjukkan bahan api kenderaan merupakan komponen kedua terbesar daripada segi perbelanjaan oleh pelancong domestik, diikuti dengan sektor beli-belah.
“Promosi seperti kempen bersama Petron ini mampu meningkatkan permintaan penggunaan petrol, sekali gus menambah mobiliti orang ramai melancong dalam negara,” katanya.
Beliau berkata demikian pada ucapan perasmian kempen tersebut di stesen Petron NKVE di Seksyen U1 di sini semalam.

Turut hadir Ketua Pengarah Tourism Malaysia, Datuk Musa Yusof; Pengurus Besar Petron, Faridah Ali dan Ketua Pegawai Eksekutif Kumpulan PayNet, Peter Schiesser.
Sementara itu, Faridah berkata, Petron kini satu-satunya rangkaian stesen minyak yang memberi kemudahan untuk membuat bayaran menggunakan kad MyDebit ATM tanpa dikenakan sebarang caj sejak Januari lalu.
Sebelum ini, pengguna yang menggunakan kad debit di stesen minyak akan disekat RM200 dan proses berkenaan boleh mengambil masa sehingga tiga hari.
“Sejak pengenalan fungsi ini, kami melihat peningkatan menggalakkan dalam penggunaan kad debit dan kempen ini diharapkan dapat meningkatkan peratusan penggunaan kad debit berbanding tunai di stesen minyak kami,” katanya.


Pelajar baharu USIM di zon merah ditangguh
Oleh KOSMO!

30 September 2020, 9:28 pm
Oleh NOR SHAFAWATI YUP
NILAI – Universiti Sains Islam Malaysia (USIM) menangguhkan kemasukan pelajar baharu dan sedia ada dari kawasan zon merah Covid-19 ke kampus tersebut seperti yang disarankan oleh Kementerian Pengajian Tinggi (KPT).
Naib Canselor USIM, Profesor Dr. Mohamed Ridza Wahiddin dalam satu kenyataan berkata, langkah tersebut dibuat berikutan peningkatan kes Covid-19 di beberapa daerah di negara ini.
Menurut Mohamed Ridza, memandangkan potensi penularan pandemik yang semakin merebak pihak pengurusan USIM juga membuat keputusan menangguhkan sementara kehadiran pelajar ke kampus fizikal USIM sehingga notis makluman baharu dikeluarkan bagi kategori pelajar tertentu.
“Ini termasuk semua pelajar baharu dari Sabah serta pelajar dari mana-mana kawasan yang diisytiharkan sebagai zon merah dan berada di bawah Perintah Kawalan Pergerakan Diperketatkan (PKPD).
“Sehubungan itu, pendaftaran serta proses pengajaran dan pembelajaran pelajar yang terlibat dari kawasan zon merah dan Sabah akan dilaksanakan secara dalam talian, pelajar boleh berhubung dengan pihak fakulti masing-masing,” katanya dalam satu kenyataan di sini semalam.

Beliau berkata, pelajar yang terlibat hanya dibenarkan masuk ke kampus atau kolej kediman USIM dalam keadaan sihat dan mengikut prosedur operasi standard (SOP) sedia ada setelah kedaan kembali pulih dan kawsan berkenaan diisytihar bebas dari zon merah.
“Bagi pelajar bukan dari kawasan zon merh atau Sabah, kemasukan ke USIM kekal mengikut takwim akademik yang telah ditetapkan.
“USIM menasihatkan pelajar untuk mematuhi sepenuhnya SOP yang telah ditetapkan serta mengutamakan langkah-langkah pencegahan seperti kerap mencuci tangan, memakai pelitup muka dan mengekalkan jarak fizikal,” katanya. – K! ONLINE


Warga Lembah Klang lebih suka menyewa
Oleh KOSMO!

30 September 2020, 9:21 pm
KUALA LUMPUR – Permintaan kediaman sewa di seluruh negara telah menurun sebanyak 5.6 peratus bagi separuh pertama tahun ini ekoran penularan wabak Covid-19.
Pengurus Besar Penyelesaian Data Pengguna REA Group Asia, iProperty.com.my, Premendran Pathmanathan berkata, bagi tempoh tersebut, hartanah bertingkat tinggi lebih berpotensi untuk memperoleh hasil sewa yang lebih baik berbanding rumah teres.

“Situasi tidak menentu ekoran penularan Covid-19 membuatkan ramai pencari kediaman mempertimbangkan untuk menyewa dan bukannya membeli rumah.
“Oleh kerana kemampuan membeli hartanah merupakan satu isu dalam pasaran sekarang maka kediaman sewa menawarkan penyelesaian sementara bagi keperluan masyarakat,” katanya.
Beliau berkata demikian dalam Laporan Analitik Permintaan Hartanah (pasaran sewa) bagi separuh pertama tahun 2020 yang dikeluarkan di sini semalam.
Kondominium merekodkan hasil sewa sebanyak 4.17 peratus dan ia merupakan jenis hartanah yang paling popular dalam kalangan penyewa.

Hasil sewa bagi kediaman servis bertambah sebanyak 4.03 peratus, manakala rumah teres pula mencatatkan hasil sebanyak 3.43 peratus.

Premendran menerangkan, pengguna kini berminat dengan kediaman yang menawarkan sewa antara RM1,500 ke RM2,000 sebulan.
Selain itu, menurut laporan berkenaan, permintaan tinggi tertumpu di Taman Tun Dr Ismail diikuti oleh Wangsa Maju, Damansara Heights, Pantai, Sentul, Setapak, Jalan Ipoh, Sungai Besi dan Bangsar.
Kadar sewa purata tertinggi adalah di Damansara Heights dengan nilai sewaan RM6,000, Mont Kiara (RM4,500), KL Sentral, Desa Park City (RM4,000) dan Bangsar (RM3,500).
Nilai purata sewa terendah di Kuala Lumpur ialah Jalan Kuching pada kadar RM1,300.
Kawasan tumpuan di Selangor ialah di Bangi, Klang, Sunway, Rawang, Shah Alam, Setia Alam, Semenyih, Glenmarie, Damansara Damai dan Petaling Jaya.
Kadar purata sewa tertinggi di Selangor ialah di Mutiara Damansara dengan tawaran RM2,900 sebulan manakala kadar sewa terendah iaitu di Semenyih pada harga purata RM900 sebulan.


Rokok, arak seludup RM8 juta dirampas
Oleh KOSMO!

30 September 2020, 9:16 pm
KLANG – Taktik satu sindiket menyeludup rokok dan minuman keras bernilai hampir RM8juta dengan membuat pengisytiharan palsu seperti biskut dan baju terpakai tumpas dalam serbuan di sebuah gudang di Telok Gong di sini semalam.
Serbuan pukul 5.30 petang itu berjaya menahan lima ahli sindiket masing-masing pemandu lori dan peniaga gudang berusia 24 hingga 35 tahun termasuk tiga daripadanya merupakan pendatang asing tanpa izin (PATI).
Komander Pasukan Polis Marin (PPM) Bukit Aman, Senior Asisten Komisioner Mohd. Yusoff Mamat berkata, modus operandi itu dikesan menerusi risikan selama dua bulan membawa barangan seludup dipercayai dari Vietnam dengan menggunakan kontena.
Katanya, pengisytiharan palsu dilakukan sindiket dengan menyatakan kontena itu berisi barangan plastik, beg dan biskut dan baju terpakai.
“Kita kemudiannya menahan lori seberat lima tan jenis ‘bonded’ yang dipenuhi rokok seludup dan arak.
“Soal siasat membawa serbuan di sebuah gudang dan menemui sebuah lagi lori juga berisi muatan sama selain sebuah kontena dari Pulau Pinang dipercayai digunakan sindiket untuk membawa masuk rokok dan minuman keras,” katanya pada sidang akhbar hari ini.

Kata beliau, sebanyak 62,380 kotak rokok seludup dan 1,008 botol minuman keras dengan nilai keseluruhan hampir RM8 juta termasuk cukai dirampas pihaknya.
Mohd. Yusoff menegaskan ia merupakan rampasan terbesar selepas pelaksanaan Perintah Kawalan Pergerakan (PKP).
“Sindiket juga didapati telah mengubah cara penyeludupan dengan melalui jalan darat berbanding sebelum ini melalui lorong-lorong tikus dengan menggunakan bot laju.
“Kesemua barangan seludup itu dipercayai untuk pasaran tempatan dan berdasarkan keadaan gudang dipercayai sindiket telah lama beroperasi,” katanya.
Tambah beliau, pihaknya kini sedang mengesan pemilik gudang selain beberapa kontena lain digunakan sindiket ini di negeri-negeri lain.
Kes disiasat mengikut Akta Kastam 1967. -K! ONLINE


Pandu Uji: Citroen C3 Aircross comel-comel cili api
Oleh KOSMO!

30 September 2020, 10:02 pm
Oleh AFIFI HAFIZ MOHD NOR
CITROEN C3 Aircross mula diperkenalkan di Malaysia pada bulan April tahun lalu sebagai sebuah kenderaan utiliti sukan (SUV) Crossover sempena ulang tahun ke-100 Citroen.
Rupa paras yang ranggi dengan rekaan tersendiri mungkin agak pelik bagi sesetengah orang namun, bagi mereka yang meminati hasil sentuhan dari Perancis itu pasti tahun menilainya dari sudut berbeza.
Model ini juga amat sesuai bagi mereka yang meminati suatu kenderaan berbeza, contohnya dengan opsyen pilihan warna berbeza untuk pasaran tempatan.
Pada masa sama, pembeli juga berpeluang memilik pakej warna bumbung dengan trim berbeza. Baru-baru ini, penulis diberi peluang oleh Citroen Malaysia melalui Kumpulan Naza untuk memandu uji model berkenaan selama beberapa hari.
Bukan SUV konvensional
Pada kesempatan yang diberi, saya cuba mendalami dan meneroka apa keistimewaan pada model pertama C3 Aircross ini.

Kita bermula pada bahagian luaran SUV. Bahagian depan termasuk lampu utama terletak di bahagian bampar dengan satu bingkai berwarna oren yang kelihatan sedikit pelik bagi kebanyakan pengguna di Malaysia.
Bagaimanapun, konsep seumpama ini lazimnya dapat disaksikan pada model Jeep Cherokee dan Hyundai Santa Fe.

Rekaan di bahagian belakang pula menyaksikan aplikasi lampu berbentuk tiga dimensi, bampar warna gelap dengan difuser crossover. Model ini juga didatangkan spoiler berwarna gelap.
Beralih ke bahagian sisi, kita mula dari atas rel bumbung berwarna oren, cermin freeglass beserta jalur oren dan rim 4ever sebesar 17 inci.

Sebaik membuka pintu dan melangkah ke dalam kabin, anda akan menyaksikan rekaan yang agak ringkas tetapi cukup teliti lebih-lebih bahagian papan pemukanya tidak sarat dengan susunan butang.
Apa yang saya maksudkan ialah jika pemandu mahu mengawal suhu pendingin hawa, tetapan fungsi itu boleh dibuat dengan menggunakan skrin pelbagai guna berukuran tujuh inci.
Corong pendingin hawa ini juga berkonsep minimalis dengan mengetengahkan reka bentuk bulat selain aplikasi tona oren untuk menceriakan ruang kokpit SUV ini.

Harus diakui, SUV ini tidak sebesar model pesaing lain tetapi kenderaan ini nampaknya tidak memenatkan jika dipandu jauh.
Hal ini disebabkan model C3 Aircross ini didatangkan dengan Citroen Advanced Comfort yang mengutamakan soal keselesaan pemandu mahupun penumpang.
Enjin 1.2 liter turbo
Di bawah hud, enjin tiga silinder 1.2 liter dengan bantuan pengecas turbo yang digunakan sebagai nadi penggerak ternyata agak menakjubkan dan tidak menghampakan penulis.
Jentera SUV ini tidak rasa seperti satu bebanan semasa mendaki kawasan berbukit atau sewaktu menekan pedal untuk memotong kenderaan lain di laluan lurus.
Bebanan kereta ini dikurangkan kerana SUV ini menggunakan bahan binaan ringan untuk membantu mengurangkan berat kasar dan antara komponen dimaksudkan ialah cermin freeglass.
Enjin yang dipadankan dengan transmisi automatik enam kelajuan itu membantu SUV ini mengekstrak kuasa maksimum 112PS pada 5,500rpm dan tork puncak 205Nm pada pusingan enjin seminit serendah 1,500rpm.

Kelajuan maksimum yang tercatat di atas kertas ialah 200 kilometer sejam (kmj) dan pecutan dari keadaan pegun hingga 100 kmj hanya mengambil masa 10.4 saat.
Penggunaan bahan api juga ternyata amat menjimatkan sepanjang sesi pandu uji. Saya mendapati untuk perjalanan 100 km, SUV ini hanya memerlukan bekalan minyak petrol 6.5 liter sahaja.
Sebagai makluman, C3 Aircross didatangkan dengan tangki petrol berkapasiti 45 liter.
Sarat teknologi keselamatan
Ruang simpanan but adalah sebesar 410 liter dan boleh ditingkatkan kepada 520 liter dengan hanya menurunkan kerusi barisan belakang.
Aspek keselamatan SUV ini tidak diabaikan. Citroen memastikan kabin SUV ini dilengkapi enam beg udara dan pemandu dapat menikmati banyak ciri teknologi keselamatan termaju seperti Program Kestabilan Elektronik (ESP), Sistem brek antikunci (ABS), Agihan Brek Elektronik (EBD) dan Bantuan Brek Kecemasan (EBA).

C3 Aircross juga menerima pengiktirafan penarafan lima bintang pada ujian Euro NCAP. Selain pilihan warna Natural White seperti model yang dipandu uji penulis, pelanggan ada tiga warna pilihan lain iaitu Soft Sand (kelabu lembut), Passion Red (merah) dan Breathing Blue (biru).
Citroen C3 Aircross ini ditawarkan pada harga RM110,140.69 tidak termasuk insurans untuk kenderaan persendirian. Fakta menarik bagi model ini ialah sejak dilancarkan, Citroen Malaysia sudah menjual lebih 60 unit. Majoriti pembeli model ini adalah daripada bahagian utara Semenanjung Malaysia.
Info Citroen C3 Aircross
Enjin : 1.2 liter turbo
Kapasiti enjin: 1,199cc
Transmisi: Enam kelajuan automatik dengan Steptronik
Kuasa maksimum: 112PS @ 5,500 rpm
Tork maksimum: 205Nm @ 1,500 rpm
Harga: RM110,140.69 (tidak termasuk insurans)


Cubaan keluar balak tanpa permit tumpas
Oleh KOSMO!

30 September 2020, 9:21 pm
Oleh SHAARANI ISMAIL
IPOH – Jabatan Perhutanan Perak berjaya menumpaskan percubaan membawa keluar pelbagai jenis spesies kayu balak bernilai RM15,000 tanpa kebenaran di Kampung Padang Kunyit, Gerik, Ahad lalu.
Dalam kejadian jam 9.30 malam itu, sepasukan penguatkuasa dari Pejabat Hutan Daerah Hulu Perak berjaya menahan sebuah lori dengan muatan pelbagai spesis kayu dipercayai tanpa lesen dan kebenaran selepas melakukan intipan dan rondaan.
Menurut kenyataan yang dikeluarkan Jabatan Perhutanan Perak, pasukan penguatkuasa telah menahan seorang pemandu lelaki dan menyita sebuah lori berserta muatan kayu pelbagai spesies.
“Kesemua barang rampasan yang disita kemudian dibawa ke Stor Rampasan Bandariang, Gerik untuk tindakan dan siasatan lanjut manakala rampasan dianggarkan bernilai RM15,000,” kata kenyataan itu di sini hari ini.
Katanya, satu laporan polis juga sudah dibuat di Balai Polis Gerik, manakala pemandu lori yang ditahan, dilepaskan dengan jaminan polis selepas diambil keterangan.

Jelasnya lagi, siasatan dijalankan mengikut Seksyen 68(1) dan Seksyen 84 Akta Perhutanan Negara 1984 kerana membawa hasil hutan tanpa pas pemindah serta memiliki hasil hutan tanpa kebenaran.
“Sabit kesalahan individu terbabit boleh dikenakan denda maksimum RM50,000 atau penjara maksimum lima tahun atau kedua-duanya sekali.
“Justeru Jabatan Perhutanan Perak ingin memberi peringatan kepada individu dan orang awam bahawa jabatan akan tetap menguatkuasa Akta Perhutanan Negara 1984 melalui pemantauan dan rondaan yang dibuat walaupun dalam tempoh Perintah Kawalan Pergerakan Pemulihan (PKPP) ketika ini,” katanya.


Lelaki parah ditikam akibat dadah
Oleh KOSMO!

30 September 2020, 7:39 pm
Oleh DIYANATUL ATIQAH ZAKARYA
ALOR GAJAH – Seorang lelaki cedera parah selepas ditikam dengan pisau oleh dua lelaki dalam satu pergaduhan dipercayai berkaitan dengan dadah di Dataran Keris, di sini semalam.
Dalam kejadian kira-kira pukul 5.40 petang, mangsa berusia 49 tahun yang ditikam pada bahagian lengan kiri dan belakang badan itu ditemui oleh orang awam dalam keadaan berlumuran darah di sebuah premis cuci kereta.
Ketua Polis Daerah Alor Gajah, Superintendan Arshad Abu berkata, maklumat kejadian diterima sepasukan Unit Rondaan Bermotosikal (URB) kira-kira pukul 5.52 petang dan terus menghala ke tempat kejadian.
“Setiba di tempat kejadian, didapati terdapat seorang lelaki mengalami kecederaan dipercayai ditikam dengan pisau sedang dibantu oleh orang ramai.
“Mangsa kemudian dibawa ke hospital Alor Gajah untuk mendapatkan rawatan dan kini dilaporkan dalam keadaan stabil,” katanya ketika dihubungi di sini hari ini.

Mengulas lanjut beliau berkata, dua individu berusia 21 dan 24 tahun turut ditangkap oleh orang awam dan diserahkan kepada pihak polis selepas dipercayai terlibat dalam kejadian tersebut.
“Hasil siasatan awal, mangsa dikatakan telah berselisih faham dengan kedua-dua suspek berkaitan dadah sebelum salah seorang daripada mereka bertindak menikamnya.
“Mangsa yang mengalami kecederaan di lengan kiri dan bahagian belakang bagaimanapun sempat melarikan diri ke sebuah tempat cuci kereta berhampiran sebelum dibantu orang awam,” katanya.
Katanya, kedua-dua lelaki tersebut kini ditahan dan disiasat di bawah Seksyen 324 Kanun Keseksaan. – K! ONLINE


Polis tahan lelaki yang bertindak luar kawalan
30 September 2020, 7:33 pm
PETALING JAYA – Polis menahan seorang lelaki tempatan semalam berkenaan kes khianat dan ugutan jenayah di Jalan SS9A/1 Sungai Way di sini.
Polis menahan suspek pada pukul 11.50 malam di pekarangan Balai Polis Petaling Jaya selepas mendapati kejadian tersebut berlaku pada Sabtu lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek berusia 30 tahun bertindak luar kawalan dan mengugut mangsa yang juga seorang pemandu lori.
“Mangsa berusia 38 tahun memberhentikan lori miliknya di bahu jalan untuk menghantar barang dan mengalihkan kenderaannya sedikit ke hadapan bagi memberi laluan kepada kenderaan suspek melalui jalan tersebut.
“Tidak berpuas hati dengan tindakan tersebut suspek bertindak luar kawalan dengan mengeluarkan kata-kata kesan serta memecahkan cermin sisi lori terbabit dengan menggunakan sebatang besi,” katanya dalam satu kenyataan akhabr hari ini.
Mengulas lanjut, Ezanee berkata, hasil pemeriksaan lanjut dalam kenderaan suspek, polis menjumpai besi yang dipercayai digunakan dalam insiden tersebut.

“Suspek ditahan reman selama tiga hari dan kes disiasat di bawah Seksyen 427 dan Seksyen 506 Kanun Keseksaan kerana melakukan khianat dan ugutan jenayah terhadap mangsa,” jelasnya.
Terdahulu, tular sebuah video berdurasi satu minit, Selasa lalu, membabitkan seorang lelaki menaiki kenderaan jenis Honda memarahi seorang pemandu lori lalu memukul cermin sisi lori terbabit menggunakan sebatang besi. – K! ONLINE


Bunyi letupan kuat disangka bom
Oleh KOSMO!

30 September 2020, 7:57 pm
PARIS – Penduduk bandar raya ini digemparkan dengan bunyi letupan kuat akibat daripada ledakan sonik jet pejuang tentera di sini hari ini, lapor stesen televisyen NDTV.
Pihak polis Paris menafikan bunyi letupan kuat yang kedengaran di bandar raya itu dan kawasan sekitarnya adalah disebabkan daripada serangan bom.
“Satu bunyi sangat kuat yang kedengaran di Paris dan kawasan sekitarnya bukanlah satu letupan, sebaliknya adalah bunyi daripada jet pejuang yang membuat lintasan.
“Penduduk Paris digesa supaya berhenti daripada membuat panggilan kecemasan,” katanya dalam satu kenyataan di Twitter.
Selain itu, bunyi tersebut yang menggegarkan tingkap kediaman di bandar raya berkenaan berlaku ketika masyarakat masih lagi dihantui dengan serangan di luar bekas pejabat Charlie Hebdo minggu lalu.
Kejadian tersebut telah menimbulkan kekeliruan dalam kalangan masyarakat setempat yang bertanyakan perkara itu di laman sosial.

Bagaimanapun, insiden itu tidak mengakibatkan sebarang kerosakan, namun ia menyebabkan perlawanan tenis Terbuka Perancis yang berlangsung di Roland Garros terhenti seketika. – Agensi


Beg, kasut mewah tiruan RM64,622 dirampas
Oleh MOHD SHARKAWI LONDING

30 September 2020, 6:37 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) merampas 1,700 pelbagai barangan jenama mewah disyaki tiruan bernilai RM64,622 dalam operasi selama tiga hari berakhir hari ini.
KPDNHEP dalam satu kenyataan berkata, operasi yang dijalankan bermula Isnin lalu dijalankan di sekitar tiga daerah iaitu Segamat, Kluang dan Johor Bahru.
Menurutnya, sebanyak lapan buah premis diserbu selepas terlibat menjual barangan berjenama mewah seperti Louis Vuitton dan Chanel dipercayai tiruan.
“Tindakan diambil selepas mendapat maklumat daripada pemilik cap dagang sebelum pihak kita melakukan risikan selama tiga hari.
“Hasil serbuan kita berjaya merampas pelbagai jenama barangan mewah disyaki tiruan seperti beg tangan, kasut, pakaian dan jam tangan ke atas lapan premis di tiga lokasi serbuan,”katanya dalam satu kenyataan di sini hari ini.
Kenyataan itu berkata, salah satu serbuan turut menemui stor simpanan yang disyaki menjual barangan palsu ini menerusi jualan online.

Katanya, seramai lima individu ditahan terdiri daripada tiga warganegara tempatan dan masing-masing seorang Indonesia serta India berusia antara 30 hingga 40 tahun.
Menurut kenyataan itu lagi, kesemua barangan itu disita untuk siasatan lanjut mengikut Seksyen 102(1(c) Akta Cap Dagangan 2019.-K! ONLINE


Terkejut jumpa mayat reput
Oleh EDDY AQMAL MOHAMED HAMIDI

30 September 2020, 6:25 pm
PETALING JAYA – Seorang pekerja tapak pembinaan dikejutkan dengan penemuan satu mayat reput yang telah berbau di kawasan semak dekat Jalan PJU 9/1, Bandar Sri Damansara, di sini hari ini.
Ketua Polis Daerah Petaling Jaya Asisten Komisioner Nik Ezanee Mohd Faisal berkata, pihaknya menerima laporan berhubung penemuan mayat misteri tersebut kira-kira pukul 1.15 petang daripada seorang lelaki tempatan.
“Lelaki berkenaan merupakan pekerja sebuah tapak pembinaan berhampiran dan sedang melakukan kajian pembentungan di lokasi sebelum terhidu bau yang busuk dan selepas disiasat, dia telah menemui mayat tersebut lalu segera membuat laporan polis.
“Pihak polis yang tiba ke lokasi kira-kira 15 minit kemudian mendapati, mayat berkenaan merupakan seorang wanita dan dipercayai telah meninggal dunia lebih daripada seminggu namun tiada sebarang pengenalan diri ditemui,” katanya kepada pemberita ketika ditemui di lokasi hari ini.
Menurut Nik Ezanee, pemeriksaan yang dilakukan di lokasi penemuan tidak menemui sebarang senjata atau barangan milik mangsa namun tidak menolak terdapatnya unsur jenayah terlibat.
“Siasatan lanjut masih dijalankan dan mayat berkenaan telah dihantar ke Hospital Sungai Buloh untuk dibedah siasat bagi mengenal pasti punca kematian.

“Orang ramai yang mempunyai sebarang maklumat berhubung kejadian diminta menghubungi Pegawai Penyiasat Kanan, Asisten Superintendan Hafizi di talian 013-3587571 bagi membantu siasatan,” ujar beliau. – K! ONLINE


89 kes positif, Kluster Tembok dikesan di Kedah
Oleh KOSMO!

30 September 2020, 7:35 pm
Oleh MOHD. HUSNI MOHD. NOOR
PUTRAJAYA – Sebanyak 89 kes baharu positif Covid-19 direkodkan hari ini termasuk di Kluster Tembok yang dikesan dikesan di Kedah sekali gus menjadikan jumlah keseluruhan 11,224 kes.
Ketua Pengarah Kesihatan Tan Sri Dr Noor Hisham Abdullah berkata, dua kes kematian turut dilaporkan hari ini di Kedah dan Sabah menjadikan jumlah keseluruhan kematian kepada 136 kes.
Beliau berkata, daripada jumlah itu, 86 kes membabitkan penularan tempatan manakala tiga kes import.
“Sabah masih mencatatkan kes tertinggi dengan 35 diikuti Kedah (13), Selangor (10) dan Johor (lapan).
“Selain itu, 28 kes didiscaj hari ini menjadikan keseluruhan 9,967 kes,” katanya.

Menurutnya, 16 kes kini dirawat di unit rawatan rapi dengan tiga daripadanya memerlukan bantuan pernafasan. -K! ONLINE


Mesej Hari Keamanan Sedunia
Oleh KOSMO!

30 September 2020, 8:15 pm
KUALA LUMPUR  – Sempena Hari Keamanan Sedunia pada 21 September lalu, Lipton dan Peace One Day telah bergabung dalam usaha memberi inspirasi kepada dunia menjadikan waktu santai, minum the sebagai waktu keamanan.
Bertemakan ‘Make Tea Time Peace Time’, kedua-dua organisasi ini mengilhamkan suatu detik perpaduan global di mana menara jam dan mercu tanda ikonik di seluruh dunia akan diambil alih dan disinari dengan mesej yang menyeru masyarakat untuk berkomunikasi.
Menurut Ketua Pegawai Eksekutif Pepsi Lipton, Marc Schroeder, hari keamanan tahun ini lebih penting berbanding tahun-tahun sebelumnya.
Pihaknya percaya keamanan dapat disebarkan apabila masyarakat membentuk hubungan yang erat dan tiada yang lebih bermakna selain daripada meluangkan masa untuk berkomunikasi, memahami dan berkongsi antara satu sama lain.
“Kami yakin dengan meluangkan 15 minit sehari, usaha menjalinkan hubungan yang berkualiti akan membuatkan orang ramai berasa lebih gembira dan positif. Waktu santai atau sinonim dengan masa minum teh adalah satu titik pertemuan yang spontan untuk orang ramai meluangkan masa bersama-sama, dan Lipton kini dalam misi untuk menggalakkan masa minum teh di seluruh dunia sebagai waktu untuk kita memahami dan berdamai antara satu sama lain.
“Hubungan erat sememangnya adalah kekuatan dan asas untuk keamanan dan kami berharap kerjasama dengan Peace One Day dapat memberi inspirasi kepada masyarakat seluruh dunia untuk meluangkan masa untuk berkomunikasi antara satu sama lain dan memupuk keamanan pada hari ini,” ujarnya.

Mesej positif itu yang disebarkan ke seluruh dunia dilihat penting lebih-lebih lagi dalam situasi yang dihadapi hari ini.
Merentasi lapan zon masa, bermula dari Sydney, Australia; ke Kuala Lumpur, Malaysia; melintasi Dubai, UAE; menjangkaui benua Eropah – London, Paris, Brussels, Berlin, Rotterdam dan Amsterdam; terus menyeberang ke Amerika Selatan di Mexico, Guatemala dan Brazil, Lipton tekad mengajurkan sesi komunikasi 15 minit setiap hari untuk membuatkan orang ramai berasa lebih gembira dan postitif.
Lipton percaya keamanan akan terbentuk apabila masyarakat menjalinkan hubungan yang lebih erat dan untuk itu masyarakat diseru untuk terus berhubung bersama sendiri dan juga dengan orang yang tersayang.
Di Kuala Lumpur, mesej dan seruan tersebut dipancarkan di Pavilion, Bukit Bintang dan ia dimeriahkan lagi dengan kehadiran Janna Nick dan Deborah Henry.
Selain menggalakkan komuniti mengamalkan ‘Make Tea Time Peace Time’, mereka turut berkongsi memori peribadi berdamai dengan seseorang yang membawa kesan positif dalam kehidupan masing-masing.


Wanita jumpa ular berkepala dua dalam rumah
Oleh KOSMO!

30 September 2020, 7:06 pm
ALEXANDER, CAROLINA UTARA – Seorang wanita terkejut apabila menemui seekor ular berkepala dua ketika beristirahat di kediamannya, di sini baru-baru ini, lapor stesen televisyen WSOC-TV.
Wanita tersebut, Jeannie Wilson berkata, dia hanya menyedari tentang keadaan reptilia itu selepas menantunya pulang ke rumah untuk menangkap ular berukuran 30 sentimeter itu.
“Saya terus menghubungi menantu lelaki saya yang berada tidak jauh dari rumah sebaik melihat ular tersebut.
“Saya tidak gila, ular itu memang berkepala dua dan selepas menantu saya tiba di rumah dia juga mengatakan perkara sama,” katanya.
Menurut Wilson, sejurus kejadian itu, dia menyerahkan reptilia tersebut ke Pusat Sains Catawba yang mengesahkan haiwan berkenaan merupakan ular tikus dan tidak berbisa.
Sementara itu, ular yang dinamakan Double Trouble tersebut akan ditempatkan di pusat tersebut untuk digunakan dalam program pendidikan kanak-kanak.

Pusat sains itu berkata, reptilia tersebut dipercayai mempunyai dua kepala akibat daripada mutasi yang berlaku terhadap seekor dalam 100,000 ekor ular tikus. – Agensi


Mangsa culik Abu Sayyaf warga Indonesia maut
Oleh KOSMO!

30 September 2020, 6:30 pm
Oleh IVAN AMIRUL
KOTA KINABALU – Seorang daripada lima nelayan warga Indonesia yang diculik kumpulan militan Abu Sayyaf di Lahad Datu, Januari lalu, dilaporkan maut akibat tertembak dalam satu pertempuran antara pasukan keselamatan Filipina dan kumpulan militan Abu Sayyaf berkenaan.
Mangsa yang belum dikenalpasti identitinya dikatakan terbunuh dalam pertempuran yang berlaku di Pulau Basilan, di selatan Filipina pada 28 September lalu.
Pesuruhjaya Polis Sabah, Hazani Ghazali, ketika dihubungi mengesahkan kejadian berkenaan.
”Pertempuran itu berlaku di Pulau Basilan dan salah satu mangsa nelayan warga Indonesia dipercayai maut selepas terkena tembakan,” katanya di sini tadi.
Terdahulu, pada 16 Januari lalu, lima nelayan warga Indonesia diculik di perairan Tambisan, Lahad Datu.

Kejadian itu berlaku antara 9 hingga 10 malam, apabila 8 lelaki yang menaiki sebuah kapal nelayan keluar menangkap ikan di perairan itu sebelum 5 daripada mereka dipercayai diculik.
Lima nelayan yang diculik itu dikenali sebagai Arsyad Dahlan, 41, La Baa, 32, Riswanto Hayano, 27, Edi Lawalopo, 53, dan Syarizal Kastamiran, 29.
Kapal nelayan yang berdaftar di Sandakan itu kemudian ditemui tanpa anak kapal di perairan Tangusu Bay pada 12.40 tengah hari keesokan harinya.
Difahamkan, lokasi kapal itu ditemui berhampiran lokasi kejadian culik sebelum ini. – K! ONLINE


Empat anggota PPM Tawau melecur, bot ronda meletup
Oleh KOSMO!

30 September 2020, 6:44 pm
Oleh Ivan Amirul
TAWAU – Seramai empat anggota Pasukan Polis Marin (PPM) melecur selepas bot peronda dinaiki meletup ketika berada di kawasan perairan laut Tanjung Batu hari ini.
Dalam kejadian sekitar 7.30 pagi itu, semua anggota berkenaan baru selesai mengisi minyak.
Mereka kemudiannya melalui landasan Bengkel PPM untuk membuat ‘Sea Trail’ di perairan Tanjung Batu.
Pegawai Pemerintah PPM Wilayah Empat Tawau, Superintendan Mohd Nazari Ismail berkata, kejadian melibatkan anggota serta kru bot ronda PCR 50.
“Letupan kuat dipercayai dari bahagian enjin bot kira-kira tiga minit selepas ‘Sea Trail’ dijalankan.

“Kejadian itu mengakibatkan seorang anggota tercampak ke laut manakala tiga lagi anggota masih berada di atas bot,” katanya kepada pemberita di sini tadi.
Sementara itu, Mohd Nazari berkata, semua anggota terlibat dalam kejadian terbabit kini dirawat di Hospital Tawau.
“Bagaimanapun, salah seorang anggota menggunakan alat bantuan pernafasan kerana disyaki terhidu asap,” jelasnya. – K! ONLINE


Ajal rempuh lori pasir
Oleh KOSMO!

30 September 2020, 5:36 pm
Oleh MOHAMAD FAHD RAHMAT
KLUANG – Seorang lelaki menemui ajal selepas motosikal Honda Wave dinaikinya merempuh sebuah lori muatan pasir dalam kemalangan di kilometer 19.5 Jalan Benut – Simpang Renggam di sini awal pagi tadi.
Dalam kejadian pada pukul 8.50 pagi itu, mangsa, Razali Mohamad, 36, disahkan meninggal dunia akibat cedera parah pada kepala.
Pemangku Ketua Polis Daerah Kluang Deputi Superintendan Abdul Razak Abdullah Sani berkata, siasatan awal mendapati mangsa menunggang motosikal seorang diri dalam perjalanan dari arah Benut menuju ke Kampung Kolam Air Simpang Renggam.
“Apabila tiba di lokasi kejadian, mangsa dipercayai gagal mengelak dan melanggar bahagian hadapan lori yang hendak membelok ke simpang kanan jalan.
“Akibat rempuhan itu mangsa mengalami kecederaan parah pada bahagian kepala dan disahkan meninggal dunia Klinik Kesihatan Simpang Renggam,”katanya ketika dihubungi di sini.

Abdul Razak berkata, pemandu lori yang tidak mengalami kecederaan telah ditahan untuk siasatan lanjut mengikut Seksyen 41(1) Akta Pengangkutan Jalan (APJ) 1987.
Dalam pada itu, saksi kejadian, Mohamad Sharizam Halim, 23, berkata, lori berkenaan memberikan isyarat membelok sebelum kemalangan itu.
“Saya baru pulang dari kerja sebagai operater kilang di Pontian dengan menunggang motosikal berseorangan.
“Saya dengan mangsa ke arah Simpang Renggam dan jarak kami kira-kira 50 meter.
“Tiba-tiba lori berkenaan membelok dan melanggar mangsa manakala sebuah kereta yang mengekori lori pula sempat mengelak dan terbabas ke jalan bertentangan,” katanya.
Katanya, terkejut dengan kejadian itu dia segera memberhentikan motosikal di bahu jalan dan bergegas menolong mangsa sebelum mangsa dibawa ke Klinik Simpang Renggam.-K! ONLINE.


Jumpa mayat terapung ketika memancing
Oleh KOSMO!

30 September 2020, 6:00 pm
Oleh WAT KAMAL ABAS
PARIT BUNTAR – Seorang mahasiswa Universiti Teknologi Mara (UiTM) Arau, Perlis terkejut apabila melihat satu mayat terapung di permukaan sungai ketika sedang memancing bersama rakannya di atas jambatan yang menghubungkan Pekan Kuala Kurau dan Bagan Seberang semalam.
Muhammad Izat Aiman Abd. Rashid, 22, berkata, dia pada awalnya benda yang terapung di bawa arus itu merupakan sampah namun terkejut selepas mendapati ia adalah susuk tubuh seorang lelaki.
“Selepas mengamatinya saya sangat terkejut dan terus memberitahu rakan yang sedang memancing bersama.
“Kebetulan ketika itu ada dua anggota polis sedang melakukan rondaan cegah jenayah dan saya segera memaklumkan kepada mereka mengenai kejadian tersebut,” katanya ketika ditemui hari ini.
Tambah Muhammad Izat Aiman, dia sempat menunjukkan video yang dirakamnya kepada polis berkenaan sebelum mereka memintanya ke Balai Polis Kuala Kurau untuk membuat laporan.

Dalam perkembangan sama, mayat lelaki berkenaan yang dikenali sebagai Ong Chan Ooi, 38, ditemui terapung dan tersangkut pada salah satu sangkar ikan di perairan Kuala Kurau pada pagi tadi.
Mayat mangsa kemudian dibawa ke Hospital Parit Buntar untuk proses bedah siasat.
Sementara itu, menurut adik perempuan mangsa yang enggan dikenali, abangnya itu sebelum ini menghadapi masalah kemurungan dan telah keluar dari rumah mereka di Kuala Kurau tengah malam kelmarin.
Katanya, bimbang dengan keselamatan abangnya itu, dia dan ahli keluarga bersama kenalan serta jiran tetangga melakukan pencarian di sekitar kawasan sawah padi dan tali air sebelum membuat laporan di Balai Polis Kuala Kurau selepas 24 jam mangsa hilang. -K! ONLINE


Pertengkaran dan selisih faham punca kejadian bunuh dalam negara
30 September 2020, 5:06 pm
KUALA LUMPUR – Pertengkaran dan selisih faham di tempat kerja punca kejadian bunuh dilaporkan di negara ini.
Perkara itu didedahkan Pengarah Jabatan Siasatan Jenayah Bukit Aman, Datuk Huzir Mohamed susulan 5,408 kes pembunuhan direkodkan dalam tempoh 11 tahun sejak 2009 sehingga tahun lalu.
Katanya, dalam tempoh yang sama seramai 5,542 individu menjadi mangsa pembunuhan.
“Daripada jumlah itu, seramai 3,453 adalah mangsa bunuh warga tempatan manakala 2,089 membabitkan bukan warganegara. Selain itu, pihak polis turut menahan 9,398 individu terbabit kes bunuh membabitkan warga tempatan dan warga asing.
“Kebanyakan kes bunuh yang berlaku dalam negara berniat melakukan jenayah bukanlah disebabkan pembunuh upahan,” katanya pada sidang akhbar di Ibu Pejabat Polis Bukit Aman di sini, hari ini.
Mengulas lanjut, Huzir memberitahu, sebanyak 50 peratus motif pembunuhan dapat dikenal pasti selepas hasil siasatan manakala selebihnya tidak dapat atas faktor mayat sudah reput dan lama sehingga menyukarkan proses bedah siasat.

“Bagi tempoh 11 tahun itu pembunuhan akibat pertengkaran sahaja merekodkan 844 kes selain pembunuhan disebabkan berselisih faham kerja membabitkan warga asing,” ujarnya.- K! ONLINE


PGA rampas lembu seludup baka Kedah-Kelantan
Oleh KOSMO!

30 September 2020, 5:42 pm
Oleh YATIMIN ABDULLAH
TUMPAT- Pasukan Gerakan Am (PGA) Batalion 7 mematahkan cubaan menyeludup 21 ekor lembu baka Kedah-Kelantan dari negara jiran ke Malaysia yang dianggarkan bernilai RM126,000 pagi tadi.
Pegawai Pemerintah PGA Batalion 7, Superintendan Azhari Nusi berkata, rampasan itu dilakukan pada pukul 7 pagi ketika anggotanya melakukan rondaan di sekitar kawasan pangkalan haram Tualang, Simpangan dekat sini.
Katanya, anggota PGA melakukan intipan di tebing sungai kawasan pangkalan haram itu selepas menerima maklumat mengenai kegiatan tersebut.
“Anggota PGA telah melihat sekumpulan lelaki sedang menarik beberapa ekor lembu menyeberangi Sungai Golok menggunakan perahu.
“Semasa mengekori pergerakan lembu-lembu itu, kumpulan penyeludup itu bertindak melarikan diri ke dalam semak selepas menyedari kehadiran anggota PGA,” katanya.

Azhari berkata, pemeriksaan di sekitar kawasan tersebut membawa kepada penemuan 21 ekor lembu yang disyaki telah diseludup secara haram untuk masuk ke negara ini dari negara jiran.
Katanya, siasatan awal mendapati lembu-lembu tersebut akan dijual untuk pasaran di sekitar negeri Kelantan.
Kes disiasat mengikut Seksyen 11 (1) Akta Perkhidmatan Kuarantin Dan Pemeriksaan Malaysia 2011.- K! ONLINE


Penumpang bernama Orlando dapat tiket penerbangan percuma
Oleh KOSMO!

30 September 2020, 5:11 pm
ORLANDO, California – Syarikat penerbangan tambang murah Frontier Airlines menawarkan baucar penerbangan percuma sepanjang Oktober untuk semua penumpang yang bernama Orlando, lapor Fox News.
Tawaran istimewa berkenaan sempena kerjasama syarikat itu dengan agensi pelancongan tempatan, Visit Orlando untuk menggalakkan pelancong berkunjung ke bandar itu.
Naib Presiden Pemasaran Frontier Airlines, Tyri Squyres menyifatkan bandar Orlando sebagai destinasi terbaik bagi percutian keluarga yang menyeronokkan.
“Pihak kami akan menawarkan baucar tiket penerbangan pergi balik ke Lapangan Terbang Antarabangsa Orlando yang bernilai AS$250 (RM1,040) untuk semua rakyat Amerika Syarikat yang bernama Orlando sebagai nama sendiri atau nama keluarga.
“Permohonan untuk memenangi tiket ini boleh dibuat di laman web rasmi Frontier Airlines sehingga 5 Oktober ini untuk tarikh penerbangan bermula 13 hingga 20 Oktober 2020,” katanya dalam satu kenyataan baru-baru ini.
Bagi mereka yang tidak memiliki nama seperti bandar itu, syarikat tetap menawarkan diskaun tiket bermula AS$39 (RM162) bagi penerbangan dalam lingkungan tarikh yang sama. – Agensi


Bom tangan lama dijumpai di dusun buah
Oleh KOSMO!

30 September 2020, 5:50 pm
Oleh ASLIZA MUSA
GOPENG – Sebutir bom tangan lama dipercayai tinggalan Perang Dunia Kedua ditemui di kawasan dusun di Kampung Dusun Seribu di Sungai Itek dekat sini hari ini.
Ketua Polis Daerah Kampar, Superintendan Hasron Nazri Hashim berkata, bom tangan itu ditemui oleh seorang lelaki yang sedang memotong rumput di kawasan berkenaan pada pukul 9.30 pagi.
Katanya, Unit Pemusnah Bom dari Ibu Pejabat Polis Kontinjen (IPK) Perak tiba pada pukul 2 petang untuk mengenal pasti dan memusnahkan bom berkenaan.
“Pemeriksaan mendapati bom dengan ukur lilit 21 sentimeter (cm) dan panjang 11 cm itu adalah bom tangan jenis ‘hand grenade fuzes’.
“Bom yang telah berkarat itu dipercayai bom lama peninggalan Perang Dunia Kedua,” katanya di sini hari ini.

Menurut beliau, bom tangan tersebut telah dipindahkan ke kawasan tanah lapang di Kampung Tersusun Baru di sini untuk dimusnahkan.
Katanya, tiada sebarang kejadian tidak diingini berlaku semasa proses meletupkan bom pada pukul 2.50 petang.
“Lokasi kejadian merupakan kawasan dusun buah-buahan dan sayuran milik penduduk yang telah diusahakan sejak empat tahun lalu,” katanya. – K! ONLINE


R&R Elmina ditutup empat bulan
Oleh ZULKIFLI MANZOR

30 September 2020, 5:17 pm
KUALA LUMPUR – Prolintas Expressway Sdn. Bhd. (PESB) pemegang konsesi bagi Lebuhraya Koridor Guthrie (GCE) akan menutup sepenuhnya kawasan Rehat dan Rawat Elmina (arah utara) selama empat bulan bermula 7 Oktober ini.
PESB dalam satu kenyataan media berkata, penutupan tersebut bagi memberi laluan kepada kerja-kerja penambahbaikan di kawasan Rehat dan Rawat tersebut.
“Kawasan Rehat dan Rawat Elmina (arah utara) dijadual dibuka semula pada pertengahan Februari 2021. Semua gerai dan kemudahan seperti tandas dan surau tidak beroperasi sepanjang tempoh berkenaan,” kata kenyataan itu semalam.
Menurut PESB, GCE akan menyediakan kemudahan sementara di kawasan Hentian Sebelah Lagong yang terletak kira-kira 10 kilometer dari kawasan Rehat dan Rawat Elmina (utara) untuk keselesaan pengguna.
Tambah kenyataan itu, antara kemudahan yang disediakan di Hentian Sebelah Lagong adalah tandas, surau, gerai makanan serta tempat parkir untuk berehat.
Kata PESB, sebanyak enam buah tandas bergerak juga telah disediakan sebagai tambahan kepada tandas sedia ada di hentian tersebut.

“Bagi memastikan keselamatan pengguna, kami akan menugaskan pengawal keselamatan 24 jam sehari dan memasang lampu limpah bagi memastikan kawasan sentiasa terang dan selamat,” kata kenyataan itu. – K! ONLINE


DBKL perkenal pembayaran parkir baharu
30 September 2020, 5:33 pm
KUALA LUMPUR – Dewan Bandaraya Kuala Lumpur (DBKL) memperkenalkan kaedah baharu pembayaran caj petak tempat letak kereta di bahu jalan di sini bermula satu Oktober.
Menurut kenyataan yang dikeluarkan DBKL, mulai esok pengguna perlu bayar caj parkir menggunakan aplikasi dan e-wallet yang telah ditetapkan.
“Pengguna boleh membayar di aplikasi seperti EZ Smart Park, Flexiparking, Wilayah Parking atau M-Cash.
“Perancangan dan integrasi dengan Boost dan Touch `n Go e-wallet juga sedang dilaksanakan bagi memberi pilihan yang lebih luas kepada pengguna untuk kaedah pembayaran ini,” katanya dalam kenyataan tersebut di sini hari ini.
Jelasnya, pas harian dan pas bulanan untuk parkir pada ketika ini masih belum beroperasi.
“Kemudahan ini akan diaktifkan setelah naik taraf sistem dilaksanakan.

“Permohonan untuk petak khas masih beroperasi seperti biasa dan kadar caj Tempat Letak Kenderaan (TLK) kekal,” ujarnya.
Tambahnya, kaedah pembayaran caj petak tempat letak kereta bahu jalan yang menggunakan mesin akan berakhir pada hari ini. – K! ONLINE.


Kerajaan negeri Perak akan bantu M. Daud Kilau
Oleh KOSMO!

30 September 2020, 5:39 pm
Oleh AIN SAFRE BIDIN
BAGAN DATUK – Kerajaan negeri Perak akan membantu penyanyi veteran, Datuk M. Daud Kilau yang mengalami masalah kesihatan selain hilang mata pencarian apabila tidak lagi mampu membuat persembahan pentas.
Pengerusi Jawatankuasa Agama Islam dan Penerangan negeri, Mohd. Akmal Kamarudin berkata, Baitulmal akan mengkaji bantuan yang sesuai selepas melihat sendiri keadaan penyanyi berusia 82 tahun di kediamannya di sini hari ini.
“Kerajaan negeri menzahirkan rasa simpati dengan keadaan beliau yang uzur, menghidap pelbagai penyakit dan tidak dapat mencari rezeki dan terputus pendapatannya.
“Baitulmal akan memproses bantuan untuk beliau dan hari ini kita bawa sumbangan untuk beliau sebagai tanda simpati awal yang akan disusuli dengan beberapa jenis bantuan yang boleh disalurkan, Baitulmal akan siasat terlebih dahulu.
“Sebagai contoh jika beliau tinggal menyewa di rumah ini, kita akan usahakan untuk membayar sewanya,” katanya.

Turut sertai dalam ziarah itu ialah pegawai dari Baitulmmal Daerah, Pegawai Tabdir Agama Daerah, Pusat Aspirasi Anak Perak (Pasa) dan Jabatan Penerangan Perak.
Sementara itu, M. Daud Kilau menyatakan rasa gembira dan terhari di atas keprihatinan kerajaan negeri terhadap masalah yang dialaminya.
“Separuh penyakit saya ni rasanya macam hilang apabila menerima kunjungan daripada pihak kerajaan negeri hari ini,” katanya.
Penyanyi yang terkenal dengan lagu Cek Mek Molek itu yang menghidap kencing manis, sakit pinggang dan jantung tidak stabil.
Menurutnya, beliau kini bergantung pada pengambil ubat setiap hari.
“Saya menjalani pemeriksaan kesihatan setiap tiga atau empat bulan. Sebelum ini saya membuat pemeriksaan di Hospital Selayang.
“Namun kerana terpaksa menunggu terlalu lama, saya minta buat rawatan di Hospital Teluk Intan dan sekarang buat pemeriksaan di klinik kesihatan di Bagan Datuk,” katanya.
Walaupun mengalami masalah kesihatan, M. Daud Kilau tetap berhasrat untuk membuat persembahan untuk mengubat kerinduan para peminatnya.
“Kalau kesihatan saya pulih, saya akan berjumpa peminat saya,” katanya. -K! ONLINE


Optimis jumlah pelancong domestik konsisten
Oleh KOSMO!

30 September 2020, 6:02 pm
Oleh ISKANDAR SHAH MOHAMED
SHAH ALAM – Tourism Malaysia optimis jumlah pelancong domestik akan kekal konsisten walaupun statistik kes Covid-19 masih tidak menentu ketika ini.
Ketua Pengarahnya, Datuk Musa Yusof berkata, keyakinan itu bersandarkan peratusan kehadiran pengunjung di semua pusat pelancongan dan hotel di seluruh negara.
“Berdasarkan statistik yang diperoleh sehingga awal September ini, sebanyak 41 peratus pelancong domestik bercuti di destinasi pilihan mereka.
“Peratusan itu merangkumi jumlah keseluruhan pelancong yang direkodkan bagi tempoh sama pada tahun lalu,” katanya ketika ditemui selepas majlis pelancaran kempen ‘Fuel Penuh Gaya-MyDebit Je dengan Kad ATM Anda’ di Seksyen U1 di sini, hari ini.
Kempen anjuran Tourism Malaysia dengan kerjasama Petron Malaysia dan Payments Network (PayNet) itu dilancarkan Menteri Pelancongan, Seni dan Budaya, Datuk Seri Nancy Shukri.

Turut hadir, Pengurus Besar Petron Malaysia, Faridah Ali dan Ketua Pegawai Eksekutif Kumpulan PayNet, Peter Schiesser.
Mengulas lanjut , Musa berkata, pelancong tempatan telah matang untuk memilih destinasi percutian masing-masing ketika musim pandemik Covid-19.
“Biarpun jumlah kes berada pada tiga angka sejak kebelakangan ini, pelancong kita diyakini boleh memikirkan apa yang terbaik untuk mereka.
“Sebagai contoh, mereka tidak akan pergi ke lokaliti berisiko dan memilih untuk bercuti di destinasi lain,” katanya. -K!ONLINE


Kontrak Datuk Bandar KL, Presiden PPj tamat hari ini
Oleh ZULKIFLI MANZOR

30 September 2020, 4:52 pm
KUALA LUMPUR – Menteri Wilayah Persekutuan, Tan Sri Annuar Musa mengumumkan kontrak Datuk Bandar Kuala Lumpur, Datuk Nor Hisham A. Dahlan dan Presiden Perbadanan Putrajaya (PPj), Datuk Dr. Aminuddin Hassim tamat hari ini.
Beliau dalam satu ciapan di Twitternya berkata, pelantikan baharu atau pembaharuan kontrak akan dilakukan segera selepas melalui prosedur yang ditetapkan.
“Mereka telah berkhidmat dengan cemerlang. Pelantikan baharu atau pembaharuan kontrak (jika ada) perlu melalui prosedur yang tertentu. Ia akan di segerakan,” katanya.
Nor Hisham yang sebelum ini Presiden Majlis Perbandaran Subang Jaya dan Aminuddin dilantik ke jawatan masing-masing pada Oktober 2018.
Baru-baru ini berlaku kontroversi antara beliau dengan Annuar apabila Jalan Raja Laut 1 ditukar nama kepada Jalan Palestin
Terdahulu, Annuar di Twitternya menyebut, Jawatankuasa Menamakan Jalan jalan Wilayah Persekutuan boleh mengkaji memperkemaskan nama nama jalan yang boleh mencerminkan jati diri sejarah dan perjuangan negara.

“Bahasa Kebangsaan (ditulis rumi) adalah satu kemestian. Jawi satu pilihan yang boleh digalakkan,” katanya. – K! ONLINE


Polis buru dua lelaki kes tembak depan rumah di Kinrara
30 September 2020, 4:32 pm
KUALA LUMPUR – Polis buru dua suspek lelaki bagi membantu siasatan kes tembak seorang lelaki di hadapan rumahnya di Bandar Kinrara, Serdang, pada Isnin lalu.
Mereka yang diburu ialah Loo Lai Ming,40, atau dikenali sebagai Datuk, Michael dan Choong Aik Boon, 48, yang masing-masing menetap di Kondominium Desa Gembira di ibu negara.
Pengarah Jabatan Siasatan Jenayah Bukit Aman, Datuk Huzir Mohamed berkata, motif kejadian dipercayai berkaitan dengan sindiket pinjaman wang tanpa lesen di mana ianya didalangi sindiket berkenaan.
“Setakat ini, 10 individu termasuk seorang wanita warga asing ditahan bagi membantu siasatan kes berkenaan.
“Kesemua mereka direman tujuh hari bagi membantu siasatan mengikut Seksyen 307 Kanun Keseksaan,” katanya pada sidang akhbar di Ibu Pejabat Polis Bukit Aman hari ini.
Orang awam yang mempunyai maklumat berkaitan boleh menghubungi pegawai penyiasat kes, Asisten Superintendan Mohd. Aizam Mohamad Razif di talian 014 337 2711 atau bilik gerakan Ibu Pejabat Polis Serdang 03 8074 2324.

Dalam perkembangan lain, Huzir memberitahu seramai 19 individu ditahan membabitkan kes tembak seorang pengawal peribadi dan majikannya di hadapan Sekolah Menengah Kebangsaan Telok Datok, Banting.
“Siasatan lanjut berhubung kes itu masih dijalankan,” ujarnya. – K! ONLINE


JSJ Sabah rekod keterangan Mohamaddin
30 September 2020, 3:27 pm
KUALA LUMPUR – Pasukan Jabatan Siasatan Jenayah (JSJ) Sabah akan merekod keterangan bekas Menteri Pelancongan, Seni dan Budaya, Datuk Mohamaddin Ketapi berhubung dakwaannya insiden di Kampung Tanduo, Lahad Datu hanyalah sandiwara dan peperangan bersama ‘ayam’ dan ‘anjing’.
Pengarah JSJ Bukit Aman, Datuk Huzir Mohamed berkata, pihaknya sudah mendapatkan temujanji dengan Mohamaddin untuk merakamkan percakapan beliau dalam tempoh terdekat.
“Mohamaddin bersetuju untuk beri keterangan dan kita akan panggil dalam masa terdekat ini.
“Satu pasukan terdiri daripada JSJ Sabah akan rekod percakapan bekas menteri itu, katanya pada sidang akhbar di Ibu Pejabat Polis Bukit Aman di sini hari ini.
Kosmo! sebelum ini melaporkan pihak polis membuka kertas siasatan terhadap calon Parti Warisan Sabah (Warisan), Datuk Mohamaddin Ketapi mengikut Seksyen 505 (b) Kanun Keseksaan serta Seksyen 233 Akta Komunikasi dan Multimedia 1988. – K! ONLINE


Lelaki gagal seludup arak bernilai RM124,881
Oleh KOSMO!

30 September 2020, 4:39 pm
Oleh KHAIRUL MOHD. ALI
JOHOR BAHRU –  Cubaan seorang lelaki menyeludup minuman keras bernilai RM124,881 gagal apabila ditahan di Taman Nusa Bestari 2, Bandar Bestari, di sini pada petang semalam.
Dalam kejadian pada pukul 5 petang itu, lelaki berusia yang ditahan berusia 46 tahun merupakan warga tempatan.
Komander Pasukan Polis Marin Wilayah Dua, Asisten Komisioner Muhd. Zailani Abdullah berkata, suspek ditahan ketika membawa kereta Nissan Sylphy di kawasan taman berkenaan.
“Ketika pemeriksaan dibuat, pihak berkuasa menemui 56 karton dan sembilan kotak arak seludup yang tidak mempunyai cukai kastam.
“Ekoran itu, minuman keras berkenaan dirampas beserta kenderaan terbabit. Anggaran keseluruhan rampasan bernilai RM164,881,” katanya dalam satu kenyataan, di sini hari ini.

Tambah Muhd. Zailani, suspek ditangkap beserta barangan rampasan dibawa ke Markas Pasukan Polis Marin Wilayah Dua, di sini untuk tindakan lanjut
“Kes disiasat mengikut Seksyen 135(1)(e) Akta Kastam 1967,” ujarnya.-K! ONLINE


Cipta rekod dunia pecahkan 254 kacang walnut dengan kepala
Oleh KOSMO!

30 September 2020, 5:03 pm
ROM – Seorang lelaki Pakistan berjaya mencipta rekod dunia Guinness World Record selepas memecahkan sebanyak 254 biji kacang walnut dengan menggunakan kepalanya di sini baru-baru ini, lapor laman UPI.com.
Menurut Guinness World Record, lelaki itu, Muhammad Rashid berjaya mencatatkan rekod tersebut selepas mengatasi pesaingnya, S. Navin Kumar dari India.
“Muhammad Rashid berjaya memecahkan sebanyak 254 biji kacang walnut menggunakan kepala dalam masa satu minit mendahului pesaingnya yang memecahkan 239 biji sahaja.
“Rekod itu dicatatkan pada satu program khas yang telah dirakam dan disiarkan di televisyen La Notte dei Record TV,” menurut laporan. – Agensi
Rekod tersebut dicatatkan selepas Muhammad Rashid (kiri) berjaya mengatasi Kumar (kanan). – GUINNESS WORLD RECORD


BPH kunci 88 motosikal milik penghuni kuarters
Oleh KOSMO!

30 September 2020, 4:18 pm
Oleh MOHD. HUSNI MOHD. NOOR
PUTRAJAYA – Tidak meletakkan motosikal di tempat parkir disediakan, menghalang laluan guna sama dan membawa naik motosikal ke aras atas kuarters pangsapuri.
Itu antara kesalahan dikesan Unit Penguatkuasa, Bahagian Pengurusan Hartanah (BPH), Jabatan Perdana Menteri (JPM) ketika menjalankan Operasi Penguatkuasaan Peraturan Menduduki Kuarters Kerajaan di Fasa 17RK2, Presint 17, di sini pagi tadi.
BPH dalam kenyataan berkata, operasi membabitkan 10 pegawai penguat kuasa bermula pukul 9 pagi hingga 12 tengah hari itu berjaya mengesan 88 buah motosikal yang diletakkan ditempat yang tidak sepatutnya.
Menurutnya, pihaknya mengambil tindakan mengunci 88 buah motosikal berkenaan kerana melanggar beberapa kesalahan termasuk parkir di kawasan yang tidak dibenarkan dan meletakkan motosikal di aras atas kuarters jenis pangsapuri.
“Operasi kali ini tertumpu kepada peraturan berkaitan meletakkan motosikal di kawasan kuarters.

“Sebanyak 88 buah motosikal telah dikunci atas kesalahan meletak kenderaan di kawasan yang tidak dibenarkan.
“Pemilik motosikal perlu membayar denda RM30 bagi membuka kunci berkenaan,” katanya.
Katanya, operasi seumpama ini akan diteruskan di lokasi-lokasi lain pada masa depan.
Selain itu, katanya, tujuan operasi ini bukan untuk menghukum atau mendenda penghuni kuarters, tetapi bagi memastikan keselesaan dan kesejahteraan penghuni terjaga serta terpelihara.
Menurutnya, pihaknya mendapati ruang parkir motosikal yang disediakan juga masih banyak yang kosong namun, tidak digunakan sepenuhnya oleh penghuni.
“Kami juga ingin mengingatkan penghuni kuarters untuk sentiasa mematuhi segala peraturan dan menjaga kemudahan yang telah diberikan dengan baik dan sempurna, demi keselesaan semua,” katanya.
Katanya, sebelum operasi dijalankan, pihaknya sudah memberi notis kepada penduduk supaya mematuhi peraturan ditetapkan. -K! ONLINE


Malaysia tunggu penetapan SOP Arab Saudi
Oleh KOSMO!

30 September 2020, 4:27 pm
Oleh NUR SHARIEZA ISMAIL
SEPANG – Malaysia sedang menunggu surat rasmi daripada Kementerian Haji dan Umrah Arab Saudi berhubung penetapan prosedur operasi standard (SOP) dalam pelaksanaan ibadah umrah.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al Bakri berkata, buat masa ini, pihaknya sedang meneliti sebahagian SOP Arab Saudi dalam pelaksanaan ibadah itu yang membabitkan penginapan dan pengangkutan.
Beliau berkata, antara SOP yang dikeluarkan oleh Kementerian Haji dan Umrah Arab Saudi termasuklah penetapan bilangan jumlah jemaah dalam penerbangan, dalam bilik penginapan, dalam bas dan lain-lain.
“Kerajaan sehingga kini masih menunggu keputusan namun pada masa sama, kita berbincang dan melihat beberapa perkara yang perlu diperhalusi berkenaan dengan penetapan SOP tersebut.
“Bukan di sana (Arab Saudi) sahaja menetapkan SOP, tetapi kita juga perlu ada SOP dalam keadaan pandemik Covid19 ini,” katanya.

Beliau berkata demikian pada sidang akhbar selepas menyempurnakan Majlis Penutup Persidangan Kehakiman dan Perundangan Syariah Nusantara 2020 di Hotel Movenpick di sini hari ini.


Kompaun sehingga 50 peratus sempena sambutan ulangtahun Shah Alam
Oleh KOSMO!

30 September 2020, 5:01 pm
Oleh ABDUL RAZAK IDRIS
SHAH ALAM – Majlis Bandaraya Shah Alam (MBSA) menawarkan kompaun sehingga 50 peratus selama sebulan bermula esok sempena sambutan Ulang Tahun Bandar Raya Shah Alam Ke-20.
Menurut Ketua Bahagian Komunikasi Korporat dan Perhubungan Awamnya, Shahrin Ahmad, kempen itu sebagai galakkan kepada orang ramai menyelesaikan tunggakan kompaun sebelum tindakan tegas dikenakan terhadap mereka.
Katanya, antara jenis kompaun dibenarkan Undang-undang Kecil Kedai Gunting Rambut 1983, Undang-undang Kecil Taman (MBSA) 2005 dan Undang-undang Kecil Vandalisme (MBSA) 2005.
Selain itu, kesalahan di bawah Undang-undang Kecil Establisyemen Makanan (MBSA) 2007, Undang-undang Kecil Pengendali Makanan (MBSA) 2007, Undang-undang Kecil Iklan (MBSA) 2007,Undang-undang-Kecil Penjaja (MBSA) 2007 dan Perintah Pengangkutan Jalan MBSA 2007 dan Undang-undang Kecil Pasar (MBSA) 2007.
“Pembayaran kompaun boleh dilakukan di Pejabat Bergerak Shah Alam On Wheel (SAOW) yang akan beroperasi pada setiap hari Sabtu di pasar raya terpilih di kawasan pentadbiran MBSA.

“Di samping itu, kompaun juga boleh dijelaskan di kaunter utama Wisma MBSA,Persiaran Perbandaran Seksyen 14, Shah Alam, Pejabat Cawangan Sungai Buloh, Pejabat Cawangan Kota Kemuning, dan Pejabat Cawangan Setia Alam,”katanya dalam kenyataan di sini hari ini.
Mengulas lanjut, beliau menegaskan pengurangan kompaun sehingga RM30 turut diberikan bagi kompaun Tempat Letak Kereta (Perintah Pengangkutan Jalan MBSA).
“Mereka yang dikompaun bagi kesalahan ini juga boleh membuat pembayaran melalui Maybank2U, kaunter Bank Muamalat dan kaunter Bank Rakyat,” jelasnya. -K!ONLINE


Mangsa gas karbon monoksida keluar hospital minggu ini
Oleh MOHD SYALMIZI HAMID

30 September 2020, 4:45 pm
SEBERANG PERAI – Mangsa keracunan gas karbon monoksida, Nor Aqilah Mohd. Safwan, 21, dijangka keluar daripada hospital pada minggu ini selepas keadaan kesihatannya semakin pulih.
Ketua Polis Daerah Seberang Perai Tengah, Asisten Komisioner Shafee Abd. Samad berkata, mangsa kini telah dipindahkan ke wad biasa selepas dirawat di Unit Rawatan Rapi, Hospital Angkatan Tentera Tuanku Mizan, Kuala Lumpur sejak 17 September lalu.
“Dia kini dalam pemantauan doktor di wad biasa.
“Nor Aqilah juga telah menjalani fisioterapi dan akan dirujuk ke Hospital Kuala Lumpur untuk pemeriksaan bahagian otak,” katanya kepada pemberita hari ini.
Menurut Shafee, Nor Aqilah yang sedar daripada koma sejak beberapa hari lalu turut tidak menunjukkan sebarang kemurungan selepas dimaklumkan cerita sebenar mengenai kejadian yang menimpa dirinya itu dan juga kematian saudara kembarnya, Nor Adilah.
“Doktor maklumkan dia akan dibenarkan keluar dalam minggu ini selepas Nor Aqilah memberikan respon positif,” katanya lagi.

Dalam kejadian di sebuah stesen minyak di Lebuh Raya Utara-Selatan dekat Permatang Pauh pada 16 September lalu, Nor Aqilah bersama Nor Adilah serta dua rakan, Sharifa Fariesha Syed Fathi dan Ayunie Shazwanie Shabri berusia 21 tahun ditemui tidak sedarkan diri di dalam sebuah kenderaan pelbagai guna (MPV) yang enjinnya masih hidup ketika sedang berehat.
Sharifah Fariesha disahkan terbunuh di dalam MPV jenis Honda Odyssey itu, manakala Ayunie Shazwanie disahkan meninggal dunia ketika dirawat di Hospital Seberang Jaya di sini akibat keracunan gas karbon monoksida.
Nor Adilah yang dikejarkan ke Hospital Angkatan Tentera Lumut, Perak turut meninggal dunia.


[VIDEO] 1,978 burung spesies dilindungi dirampas dalam Op Khazanah
30 September 2020, 3:37 pm
KUALA LUMPUR- Sejumlah 1,978 burung melibatkan 16 spesies dilindungi bernilai kira-kira RM279,960 berjaya dirampas menerusi tiga serbuan Ops Khazanah yang bermula awal tahun ini.
Komander Pasukan Gerakan Am (PGA) Briged Tengah, Senior Asisten Komisioner, Muhammad bin Abdul Halim berkata, tiga lelaki warga tempatan berumur antara 27 hingga 49 tahun berjaya ditangkap dalam ketiga-tiga serbuan berkenaan.
Serbuan terbaharu dilakukan pada 28 September lalu di Setapak, Kuala Lumpur.
“Serbuan ke atas seorang lelaki Melayu berumur 49 tahun berjaya merampas 63 ekor burung yang dilindungi daripada 12 spesies yang dianggarkan bernilai RM89,200.
“Antara spesies yang ditemui ialah burung daun, mas belukar, serindit dan dendang selayang,” katanya pada sidang akhbar Op Khazanah di Ibu Pejabat Jabatan Perlindungan Hidupan Liar dan Taman Negara (Perhilitan) di sini hari ini.
Hadir sama Pengarah Penguatkuasaan Jabatan Perhilitan, Dr. Pazil Abd. Patah.

Ujarnya, operasi pertama membabitkan rampasan 1,825 burung dilindungi iaitu burung murai kampung dan murai batu di sebuah pusat penyimpanan di Senggarang, Johor bernilai RM120,300.
“Bagi operasi pertama, tiada tangkapan dibuat kerana pusat tersebut ditemui kosong,” katanya.
Bagi operasi kedua, Briged Tengah PGA berjaya membuat serbuan ke atas dua orang lelaki Melayu berumur 27 dan 40 juga di Setapak, Kuala Lumpur dan merampas 90 ekor burung dilindungi iaitu burung ruak-ruak, murai batu, serindit, lekir, kelicap kunyit dan ciak lilin, dianggarkan bernilai RM70,460. – K! ONLINE

[VIDEO] Sejumlah 1,978 burung melibatkan 16 spesies dilindungi bernilai kira-kira RM279,960 berjaya dirampas menerusi tiga serbuan Ops Khazanah yang bermula awal tahun ini.
Berita penuh klik https://t.co/EvA4B1Bc6s
Video oleh AHMAD MUSTAKIM ZULKIFLI pic.twitter.com/yzA99V9zaL
— Kosmo! Online (@kosmo_online) September 30, 2020


Perinci berkaitan projek lebuh raya Pan Borneo – Bung Moktar
Oleh KOSMO!

30 September 2020, 2:56 pm
Oleh IVAN AMIRUL
KOTA KINABALU – Perkara berkaitan projek lebuh raya Pan Borneo di negeri bakal diperincikan Kementerian Kerja Raya (KKR) Sabah bagi melihat pelaksanaan projek berkenaan dapat dilaksanakan secepat mungkin.
Timbalan Ketua Menteri l yang juga Menteri Kerja Raya Sabah, Datuk Seri Bung Moktar Radin berkata Sabah sudah banyak ketinggalan apabila memperkatakan perihal Pan Borneo.
“Projek sama di Sarawak sudah siap sebanyak 50 peratus namun Sabah hanya siap antara 18 sehingga 20 peratus sahaja. Hal ini tidak masuk akal kerana projek ini berjalan serentak untuk dua negeri.
“Oleh itu, saya akan perincikan perkara ini secara spesifik bagi memastikan pelaksanaan projek Pan Borneo berjalan lancar supaya rakyat mampu menikmati kemudahan jalan raya terbaik,” katanya.
Beliau ketika demikian ketika sidang akhbar selepas hadir di bangunan Kementerian Infrastruktur Jabatan Kerja Raya bagi memulakan tugas sebagai Menteri Kerja Raya Sabah hari ini.

Sementara itu, bercakap berkaitan perkembangan terkini Covid-19 di Sabah, Bung menyatakan Kementerian Kesihatan Malaysia (KKM) ada mencadangkan supaya bandar raya Kota Kinabalu dikuatkuasakan perintah berkurung.
“Bagaimanapun, segala keputusan terpulang kepada kelulusan pihak kerajaan persekutuan.
“Jika keadaan terkawal, saya rasa ia tidak dilaksanakan tetapi sekiranya situasi semakin teruk, kita tiada pilihan lai kerana nyawa rakyat menjadi keutamaan kerajaan,” katanya.-K! ONLINE


28 tan daging kerbau sejuk beku disita
Oleh MOHD SYALMIZI HAMID

30 September 2020, 3:07 pm
SEBERANG PERAI – Sebanyak 28 tan daging kerbau sejuk beku disita Jabatan Perkhidmatan Kuarantin dan Pemeriksaan Malaysia (Maqis) negeri selepas melakukan pemeriksaan ke atas sebuah kotena di Terminal Kontena Butterworth Utara (NBCT) di sini semalam.
Pengarah Maqis negeri, Zarina Ramli berkata, rampasan ketika pemeriksaan rutin pihaknya kira-kira pukul 4.20 petang itu mendapati kontena dari India itu membawa produk yang disyaki melakukan kesalahan mempunyai dokumen tidak lengkap.
“Pegawai penguatkuasa mendapati tiada sebarang maklumat seperti alamat loji penyembelihan dan alamat pengeksport tidak dinyatakan pada dokumen Sijil Halal dari negara pengeksport.
“Justeru, daging kerbau sejuk beku tersebut yang dianggarkan seberat 28,000 kilogram dan bernilai RM261,694.50 telah disita bagi siasatan,” katanya kepada pemberita hari ini.
Beliau berkata, kes itu disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


Pekebun bunuh tanpa niat pencuri pisang dipenjara 14 tahun
Oleh MOHD AZLI ADLAN

30 September 2020, 3:19 pm
KUALA TERENGGANU – Seorang pekebun yang memukul seorang pencuri pisangnya hingga mati pada dua tahun lalu dijatuhi hukuman penjara 14 tahun oleh Mahkamah Tinggi di sini hari ini.
Hakim Datuk Abdul Wahab Mohamed memerintahkan demikian selepas tertuduh, Ismail Mohd. Don, 40, membuat pengakuan bersalah atas pertuduhan pindaan mengikut Seksyen 304 Kanun Keseksaan iaitu membunuh tanpa niat.
Sebelum ini, tertuduh yang diwakili peguam, Mohd Hayyatuddin Mohamad dan Che Amir Che Musa didakwa mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.
Abdul Wahab sewaktu membacakan penghakimannya berkata, Ismail didapati tidak mempunyai niat untuk membunuh dan perbuatannya memukul mangsa dengan sebatang besi berlaku secara spontan disebabkan rasa teramat marah kerana pisang yang menjadi sumber utama pendapatannya telah dicuri.
Berdasarkan pertuduhan, Ismail didakwa menyebabkan kematian Salahuddin Ismail, 48, dengan memukul kepala mangsa dengan sebatang besi.
Perbuatan itu didakwa dilakukan tertuduh di luar sebuah rumah di Kampung Tebakang, Bukit Payong, Marang antara pukul 3.15 petang hingga 3.45 petang, 3 Disember 2018.

Kosmo! pada 5 Disember 2018 melaporkan, seorang lelaki menemui ajal dalam keadaan menyayat hati apabila dia dibelasah sampai mati oleh seorang pekebun dengan tandan pisang dan batang besi pada bahagian kepala.
Mangsa dipercayai mencuri beberapa tandan pisang nangka itu untuk dijual kepada seorang peraih di Kampung Tebakang di sini. – K! ONLINE